DF: SDP da sačuva političku čast i izađe iz vlasti - NewsHub\nDF: SDP da sačuva političku čast i izađe iz vlasti\n"Siguran sam da je Krivokapić i u Sjedinjenim Američkim Džavama, gdje trenutno boravi, a i od drugih zvaničnika međunarodne zajednice, dobio jasne signale"\nSocijaldemokratska partija (SDP) treba da izađe iz Vlade i izazove nove parlamentarne izbore ukoliko želi da sačuva mininum političke časti, poručeno je iz Demokratskog fronta (DF).\nPolitički direktor Demokratske partije socijalista, Tarzan Milošević, pozvao je SDP da obezbjede većinu glasova u Skupštini ako mogu, izglasaju skraćenje mandata Vladi i izazovu prijevremene parlamentarne izbore.\nPoslanik DF, Slaven Radunović, smatra da je Milošević tim htio da ohrabri birače svoje stranke.\n"Izjava Miloševića me podsjeća na priču o dječaku koji ide po mraku kroz šumu i pjeva kako se ne boji mraka. On je želio da ohrabri birače nakon dobrog uspjeha koji su imali na lokalnim izborima u nekoliko manjih gradova, kako je DPS moćan i da bi na eventualnim parlamentarnim izborima mogao da osvoji apsolutnu većinu", rekao je Radunović agenciji MINA.\nOn je naveo da su jedno izbori u tri opštine gdje DPS koncentriše svu svoju moć i, kako je rekao, koristi državne resurse na nezakonit način. "A drugo je kada su parlamentarni izbori u pitanju i kada svoju moć i mogućnost zloupotrebe mora da rasporedi na cijelu Crnu Goru".\nOn je rekao da će SDP, ukoliko nastupi samostalno ukoliko bude vanrednih parlamentarnih, imati podršku DF-a.\n"Siguran sam da neće imati podršku samo DF-a, već i ostalih opozicionih partija jer mjesecima i godinama pozivamo SDP da, ukoliko želi da sačuva mininum političke časti treba da izađe iz Vlade i izazove nove izbore. Ovo što DPS poslednjih godina radi građanima je uvlačenje u dubiozu iz koje teško možemo izaći za ko zna koliko godina", kazao je Radunović.


Tužilaštvo BiH traži kažnjavanje Orića i Muhića - Sputnjik Srbija\n08:50 03.11.2018 Preuzmite kraći link\nTužilac Miroslav Janjić ocenio je na obnovljenom suđenju da odbrane ničim nisu osporile dokaze Tužilaštva da su Orić i Muhić 1992. godine ubili trojicu srpskih zarobljenika u selima Zalazje i Kunjerac u opštini Srebrenica i Lolići u opštini Bratunac, javila je Fena.\nJanjić je primetio da je prvostepena presuda Oriću i Muhiću jedna od retkih oslobađajućih presuda u kojima se Veće nije osvrnulo ni na jednog svedoka odbrane.\nTužilac je podsetio i na iskaze drugih svedoka koji su imali direktnih ili indirektnih saznanja o ubistvima.\nTužilaštvo je pre završnih reči dostavilo preciziranu optužnicu, u kojoj se glavna izmena odnosi na način ubistva u Zalazju, te se navodi da je Orić, osim napada nožem i udarcima, i pucao na ratnog zarobljenika.\nSuđenje Oriću i Muhiću obnovljeno je nakon ukidanja oslobađajuće presude pošto je Apelacioni savet Suda BiH 8. juna, zbog bitnih povreda odredaba krivičnog postupka, ukinuo prvostepenu oslobađajuću presudu Oriću i Muhiću i odredio ponovni pretres.\nIznošenje završnih reči tužioca Miroslava Janjića, koje je bilo najavljeno za 19. oktobar, bilo je odloženo zbog bolesti drugooptuženog Muhića.\nOrić i Muhić su optuženi da su u mestima Zalazje, Lolići i Kunjerac ubili trojicu zarobljenih Srba — Slobodana Ilića, Milutina Miloševića i Mitra Savića, prenosi RTRS.


Schmidt: Rat je završen, ali su ostala brojna neriješena pitanja, nije dovoljno reći da je rješenje...\nSchmidt: Rat je završen, ali su ostala brojna neriješena pitanja, nije dovoljno reći da je rješenje…\nSchmidt je upozorio da trenutna situacija u kojoj se poziva na secesiju utiče ne samo na stabilnost u BiH nego i na cijelu regiju zapadnog Balkana zbog čega je teritorijalni integritet BiH ne samo fraza nego vrlo važna stavka koju je potrebno očuvati.\nVisoki predstavnik u BiH Christian Schmidt kazao je danas da je došlo vrijeme da svi shvate da je BiH važan faktor za miran i siguran razvoj za evropsku integraciju u cjelini.\nOn je govorio na današnjo konferenciji nazvanoj “Bosna i Hercegovina – 30 godina moderne nezavisnosti – izazovi i perspektive na putu u članstvo u Evropskoj uniji” održanoj u online formatu u organizaciji Ambasade BiH u Kopenhagenu i u saradnji s danskim Helsinškim komitetom za ljudska prava.\n– Sadašnja blokada rada državnih institucija dolazi zbog loše interpretacije prava etničkih grupa te se mora razmišljati o promjenama Ustava. U posljednjih 15 godina Evropska unija i ostali mislili su da je najgore završeno i to je tačno jer je rat završen i BiH je krenula putem reformi, ali danas vidimo da su preostala brojna neriješena pitanja, rekao je Schmidt.\nUpozorio je da trenutna situacija u kojoj se poziva na secesiju utiče ne samo na stabilnost u BiH nego i na cijelu regiju zapadnog Balkana zbog čega je teritorijalni integritet BiH ne samo fraza nego vrlo važna stavka koju je potrebno očuvati.\n– Jedan od načina da se to potvrdi je i uvođenje sankcija kako su to učinile Sjedinjene Američke Države. To neće riješiti sve probleme, ali bi to bio znak za one koji podrivaju teritorijalni integritet zbog čega je potrebno zajednički donijeti odluku, dodao je Schmidt.\nSmatra da nije dovoljno reći da je rješenje članstvo BiH u Evropskoj uniji nego je potrebno preduzeti odmah korake u stabilizaciji zemlje jer će u protivnom mlađe generacije nastaviti napuštati državu, a do kraja prošle godine desetine hiljada već su odlučile otići iz BiH, prenosi Fena.


Delhaize Srbija | sajam.link2job.eu\nDelhaize Serbia (Delez Srbija) je članica međunarodnog trgovinskog lanca Delhaize Group, čije je sedište u Belgiji i koji posluje na tri kontinenta u devet zemalja. Delhaize Group je stigao u Srbiju 2011. godine kupovinom svih objekata Delta Maxi Grupe. Od tada postoji Delhaize Serbia intenzivno radi na proširenju asortimana, konstantnom podizanju kvaliteta, unapređenju receptura i dizajnu, a integracija ovog tržišta u svetski prepoznat sistem doprinela je celokupnom razvoju modernog poslovanja u oblasti maloprodaje u Srbiji. Delhaize Serbia je na taj način, ostala najveći trgovinski lanac u našoj zemlji.\nNa kraju prvog kvartala 2015-te godine imala je više od 10.800 zaposlenih i ukupno 388 objekata prodajnih formata:\nMaxi supermarketi su sinonim za trgovinu koja brine o potrošačima, prati trendove i uvodi novine u sve segmente poslovanja.\nShop & Go predstavlja format malih prodavnica koje su istovremeno mesto za svakodnevno snabdevanje i usputna stanica svakog prolaznika.\nTempo čini lanac najvećih hipermarketa u Srbiji, prepoznatljiv po svom jedinstvenom konceptu koji omogućava potrošačima da na jednom mestu pronađu najraznovrsniji i najširi asortiman proizvoda – poizuzetno povoljnim cenama uz jedinstven osećaj kupovine.\nDelez Srbija ulaže u stalni razvoj svih oblasti poslovanja, otvaranja novih objekata i novih radnih mesta uz zadržavanje fokusa na potrošačima. Zadovoljan i veran potrošač sigurna je potvrda uspešnosti poslovanja.\nKontinuirano uvodimo inovacije u asortiman i poslovanje, organizujemo tematske i sezonske promocije, i što je najvažnije, obezbeđujemo pristupačne cene, atraktivna sniženja i akcijske ponude.


Krunić otišao, poznat novi trener Čukaričkog? - Sportske.net\nIako je izborio plasman u Evropu, Simo Krunić se odlučio da napusti Čukarički.\nLoše vesti za Boaćija, sjajne za fudbalera Čukaričkog!Krivokapić o sezoni Vojvodine: "Bilo, ne ponovilo se..."Možete li da zamislite OVAKVE kazne za nameštanje u Srbiji?Kakva bomba iz Gane, "Milioneri" pronašli pojačanje u Superligi Srbije!?SL - Partizan preko Novog Sada ode u Evropu!\nSportski direktor Čukaričkog, Vladimir Matijašević, danas je potvrdio da je Simo Krunić već bivši šef struke ovog tima.\n"Rastali smo se prijateljski sa Krunićem. Imali smo dobru saradnju, izborili evropsku scenu sa njim i zaista sa te strane nema nikakvih zamerki. Želimo Kruniću sve najbolje u nastavku karijere, alo došlo je vreme za rastanak", rekao je Matijašević za "Žurnal" koji je donekle ostao tajanstven kada se radi o razlogu rastanka.


Vrh CIA uhapsio „opasnog komunistu“ Nelsona Mandelu (video) - Sputnjik Srbija\n20:55 15.05.2016 Preuzmite kraći link\nDve nedelje pre nego što je „pokajnik“ 88-godišnji špijun CIA Donald Rikard umro, ispovedio se filmskom režiseru Džonu Irvinu i potvrdio je da je vrh agencije stajao iza hapšenja Mandele, navodi „Sandej tajms“.\nRikard je branio akciju hapšenja najtraženijeg čoveka Južne Afrike 1962. obrazlažući da je bilo neophodno uhapsiti „najopasnijeg svetskog komunistu van Sovjetskog Saveza“.\nRikard, koji je zvanično radio kao američki vicekonzul u južnoafričkom gradu Durbanu, rekao je da je Mandela bio na putu za Natal, putujući između Johanseburga i Durbana.\n„Saznao sam kad i kako Mandela putuje i bio sam uključen u njegovo hapšenje“, rekao je Rikard, prenosi „Frans 24“.\nBivši špijun nije objasnio odakle je dobio informaciju, ali je rekao da veruje da je Mandela bio „potpuno pod kontrolom Sovjetskog Saveza, komunistička igračka“ i da je pokušao da podstakne narod Natala na masovnu pobunu protiv režima aparthejda.\n„Natal je ključao u to vreme i Mandela je mogao da izazove rat. Ako bi ojačale sovjetske snage, Sjedinjene Države bi morale da se umešaju i stvari su mogle da odu dođavola“, rekao je Rikard.\n„Bili smo na ivici u to vreme i tome se moralo stati na kraj, što je značilo da Mandela mora biti uhapšen i ja sam stavio tačku na tu situaciju“, dodao je on.\nPosle hapšenja, Mandela je proveo gotovo 28 godina u zatvoru pre nego što je postao prvi južnoafrički predsednik posle aparthejda 1994. i jedan od najcenjenijih boraca za ljudska prava u istoriji.\nReditelj Irvin pokušava da rekonstruiše poslednje mesece uoči Mandelinog hapšenja u biografskom filmu „Mandelin pištolj“, koji bi trebalo da ima svoju pretpremijeru na Kanskom festivalu.\nAktivista Rajan Šapiro pokrenuo je u SAD legalnu akciju protiv FBI, CIA i Agencije za nacionalnu bezbednost 2014. godine zbog izbegavanja ovih agencija da dostave javnosti vladine dokumente iz perioda hapšenja Mandele, u skladu sa zahtevom po Dekretu o slobodi informisanja.\nU martu ove godine sudija prekršajnog suda presudio je protiv zahteva CIA da se odbije zahtev za otvaranje dokumenta.\naparthejd, hapšenje, FBI, CIA, Nelson Mandela, Južnoafrička Republika, SSSR


Dubičanki Anji Budimir potrebna pomoć za liječenje | Prijedor24.com - Više od informacije!\nPočetna Prijedorski region Dubičanki Anji Budimir potrebna pomoć za liječenje\nDubičanki Anji Budimir potrebna pomoć za liječenje\nNačelnik opštine Kozarska Dubica Radenko Reljić pozvao je sugrađane, ljude u zemlji i inostranstvu da pomognu porodici Budimir iz ove lokalne zajednice u kojoj je dvadesetdvogodišnja Anja oboljela od tumora na mozgu i vratnom dijelu kičme.\n“U ovim teškim i komplikovanim vremenima jedna naša porodica treba pomoć cijele zajednice jer je situacija izuzetno tužna i teška”, rekao je Reljić, koji je danas sa predsjednikom Udruženja mladih “Fokus” Nedimom Krivdićem posjetio porodicu Budimir.\nReljić je naglasio da podrška opštine Kozarska Dubica neće izostati, te da je kao načelnik opštine spreman da porodici pomogne koliko je god potrebno.\nTokom posjete, Reljić je uručio lijekove za jačanje imuniteta i razgovarao sa Anjinom majkom Marijanom Budimir o drugim vrstama pomoći i načinu finansiranja zdravstvene njege, s obzirom na to da porodica nema zdravstveno osiguranje niti bilo kakva primanja.\n“Situaciju dodatno komplikuje epidemija virusa korona, zbog koje zdravstvene ustanove ne primaju nove pacijente. Kao načelnik opštine, čovjek i ljekar, uložiću maksimalne napore da Anji, kao eksternom pacijentu, što prije bude omogućeno bolničko liječenje, pregled i potrebna dijagnostika u Bolnici u Prijedoru i Univerzitetskom kliničkom centru /Republike Srpske/ u Banjaluci”, rekao je Reljić.\nO Anji, koja je nepokretna i nema funkciju lijeve šake, te odbija hranu, brine samohrana majka, a naredni tok liječenja je odlazak u Beograd kako bi se procijenilo da li je moguć operativni zahvat.\nAnjin boravak u bolničkoj ustanovi neophodan je da bi bili urađeni nalaz magnetne rezonance i laboratorijska analiza krvi.\n“Osim lijekova, na račun majke Marijane uplatili smo 1.000 KM pomoći za troškove zdravstvene njege”, potvrdio je Reljić i zamolio da i drugi ljudi, udruženja i organizacije porodici pomognu koliko mogu jer troškovi za lijekove i higijenska sredstva predstavljaju finansijski izdatak koji samohrana majka, bez primanja, nije u mogućnosti da snosi.


NIŠLIJE SE OGLASILE POSLE SKANDALA U SUBOTICI: Pokušaj uništenja Radničkog!\nSUDIJA OBRADOVIĆ NA TAPETU\n14.05.2018. 16:25h 14.05.2018. 16:25h\nRadnički iz Niša je danas saopštio da je utakmica protiv Spartaka bila pokušaj uništenja tog kluba, ali i fudbala na jugu Srbije.\n"Smatramo da je ovo pokušaj uništenja Radničkog i fudbala na jugu Srbije. Radnički će učiniti sve da mu se ovo više nikada ne dogodi, a na terenu će časno pokušati da izbori pobedu i obezbedi nastup u kvalifikacijama za Ligu Evropa", navodi se u saopštenju Radničkog.\nDRASTIČNA KAZNA: Kokeza traži da se Obradović skine sa liste sudija! (VIDEO)\nRadnički je u nedelju izgubio od Spartaka u Subotici rezultatom 2:0, a javnost se posle toga bavi arbitrom Srđanom Obradovićem koji je sudio nepostojeći penal za domaćina.\nKlub iz Niša je objavio da će se po završetku sezone konkretno baviti utakmicom u Subotici i analizom čitave sezone.\nRadnički je naveo da je sportska javnost u Srbiji bila svedok "neviđenog medijskog pritiska" uoči utakmice i da se ispostavilo da je niški klub bio "žrtva onoga za šta je unapred optuživan".\n"Utakmica je direktno prenošena, tako da su svi mogli da vide ko je ko u srpskom fudbalu, a verujemo i da će naš domaćin 'ponosno' pokazivati snimke sa svojih 16 kamera, koje je obezbedio radi 'regularnosti' ovog susreta", dodaje se u saopštenju.\nRadnički je istakao da je ponosan na igrače koji su se maksimalno zalagali, tako da će dobiti premije kao da su pobedili, a putem saopštenja ih je pohvalio za sportsku igru, trud i znanje.\nNavodi se da je Radnički u Subotici igrao časno uprkos glasinama koje su plasirane sa namerom da se digne tenzija i omalovaži rad tokom cele sezone.\nTakođe, piše da Radnički ne želi da se bavi "likom i delom glavnog sudije" jer ovo ostaje "njemu na čast" i da neće da komentariše "njegovu egzekuciju našeg kluba u Subotici".\nU Radničkom su naveli da smatraju da je to bila smišljena akcija predsednika Spartaka i da veruju da će Fudbalski savez Srbije reagovati u skladu sa propisima.\n"Uostalom, Radnički nije 'unakažen' samo na utakmici sa Spartakom, već je obogaljen i za utakmicu sa Napretkom", navodi se i dodaje da je najbolji strelac Milan Pavkov dobio crveni karton, a da su Siniša Babić i Aleksandar Stanisavljević povredjeni u Subotici.\nRadnički će u četvrtak od 19.00 na stadionu Čair u Nišu dočekati Napredak u poslednjem kolu Super liga Srbije.\n(Beta, Foto: FK Radnički Niš)\nRadnički NišSpartaksudijaSrđan ObradovićsaopštenjeSuperliga


Sport - Kragujevčani gostuju Voždovcu u 9. kolu Super lige - Vesti iz Kragujevca i Šumadije - Pressek.rs\nKragujevčani gostuju Voždovcu u 9. kolu Super lige\nSport Subota, 18. septembar 2021.\nNiz od šest uzastopnih utakmica bez pobede fudbaleri Radničkog 1923 pokušaće da prekinu na gostovanju beogradskom Voždovcu u utakmici 9. kola Linglong Super lige Srbije, koja je na programu u subotu, 18. septembra, od 18.30.\nStrateg Radničkog 1923 Vladimir Radenković najavljuje ofanzivno izdanje svoje ekipe, koja će pokušati da od prvog minuta zavlada terenom.\n- Predstojeća utakmica protiv Voždovca biće znatno drugačija u odnosu na onu prethodnu sa Partizanom. Protiv ekipa kao što je Partizan možete da računate na nekih šest napada po poluvremenu, pa samim tim gledate da u timu imate što je moguće veći broj fizički potentnih i brzih igrača. Sada ćemo imati jednu potpunu drugačiju situaciju i protivnika sa kojim možemo da se nadigravamo. Pokušaćemo da sa nešto više talenta u sredini terena i kroz veći posed lopte dođemo do željenog rezultata, najavio je Radenković.\nIskusni Miloš Vidović očekuje jednu prilično otvorenu i neizvesnu utakmicu dve ekipe podjednakog kvaliteta, u kojoj će nijanse odlučiti pobednika.\n- Svakako da ćemo i mi i oni ići na sva tri boda u ovom susretu. Samim tim očekujem jednu veoma otvorenu, dinamičnu i vrlo interesantnu utakmicu. Na nama je da se potrudimo da ponovimo dobre segmente igre iz prethodne dve utakmice sa Proleterom i Partizanom i da pokušamo da se domognemo celog plena na ovom gostovanju, izneo je svoja očekivanja nekadašnji internacionalac, koji već drugu sezonu zaredom nosi dres kragujevačkog kluba.\nInače, Radnički 1923 i Voždovac su se poslednji put susreli u sezoni 2014/15, poslednjoj koju su Kragujevčani proveli u najvišem rangu takmičenja. Zanimljivo je da su Šumadinci bili uspešniji u oba duela – u Beogradu su slavili sa minimalnih 1:0, dok je u Kragujevcu bilo 2:1 za Crvene.\n· Sreda, 15. septembar 2021. Poznat raspored Super lige za vaterpoliste\n· Nedelja, 19. septembar 2021. Radnički slavio na Voždovcu\nVeterani BK Ravens KG uspešni na prvenstvu Srbije\nOmladinci Radničkog prekinuli crnu seriju\nRukometašice Radničkog na teškom gostovanju u Inđiji\nSrpski derbi u Ligi šampiona


Život van orbite – Odiseja\nPIONIRKE / Priča o Nensi Roman (1925-2018), astronomkinji i „majci“ teleskopa Habl\npiše Isidora Micić\nedanaestogidišnja devojčica otvorenih očiju prati majčine prste koji usmeravaju njenu pažnju ka oblicima sazvežđa na zvezdanom nebu, ka prostoru u kome će se godinama kasnije naći teleskop Habl. Ta ista devojčica dobiće nadimak „majka Habla“ po teleskopu čiji je program osmislila, predvodeći tim uticajnih astronoma. Devojčica koja se sa četiri godine igrala crtajući mesec, a sa petnaest odabrala časove algebre umesto latinskog, biće jedna od zaslužnih za otkrića do tada nezamislivih podataka o prostoru van planete Zemlje.\nNensi Roman rođena je 1925. godine u porodici u kojoj je otac kao „glava kuće“ izdržavao ćerku i majku – domaćicu, učiteljicu muzike. Otac, mada geofizičar, nije zauzeo poziciju figure koja je devojčici probudila želju za znanjem iz astronomije, već je to bila majka radoznalog duha. U dugim šetnjama pod vedrim nebom, dok je zvezdana svetlost obasjavala prostranstva Nevade, stvorena je nezaustavljiva želja za novim otkrićima koja će posmatranja svemira premestiti sa Zemlje među sazvežđa.\nMajka Habla je svoj astronomski put započela već u tinejdžerskim danima, provodeći sate u bibloteci, upoznavajući se sa dotadašnjim otkrićima svemira. Prvi teleskop pronašla je u opservatoriji na koledžu Svartmor u Pensilvaniji, koja je u to vreme, tokom Drugog svetskog rata, služila ne za posmatranje nebeskih tela, već za skladištenje luka. U vreme kada je bilo neuobičajeno da jedna žena izučava astronomiju, mlada naučnica je posle pohađanja osnovnih studija na Svartmoru odbranila doktorat na Univerzitetu u Čikagu.\nJednog običnog dana, ne znajući da posmatra nesvakidašnje promene emisionih linija u spektru jedne zvezde, koja takvu aktivnost pokazuje ukupno 100 dana na svakih 10 do 15 godina, raskrčiće joj se karijerni put. Naizgled nepretenciozan članak o ovoj zvezdi odvešće je i na otvaranje jedne opservatorije u Jermeniji, u tadašnjem SSSR-u. Ubrzo potom će je pozvati da napusti svoj istraživački rad i priključi se timu NASA.\nZajedno sa svojim timom, Nensi Roman osmisliće program izučavanja svemira iz jedne nove perspektive, koji će – na osnovu nerazrađene ideje Limana Špicera, profesora sa univerziteta u Pensilvaniji, a njene realizacije – konstruisati i poslati teleskop Habl u svemir. No, iako je ideja o teleskopu u svemiru postojala i pre nego što je ona otkrila zvezdano nebo iznad grada Rina, u kojem je živela sa svojom porodicom, teleskop Habl je poslat u svemir tek 1990. godine, kada je Nensi, kao predvodnica tima astronomskih stručnjaka, imala šezdeset i pet godina.\nTako je jedna žena, koja je ubedila Kongres o važnosti finansiranja projekta Habl, svojom karijerom astronomskih razmera i revolucionarnim poduhvatima, posle skoro pola veka rada odgovorila na pitanje nastavnice latinskog jezika, koja ju je jednog prolećnog dana četrdesetih godina prošlog veka upitala: „Koja bi to žena pohađala časove algebre umesto latinskog?“


Viškoviću uručena povelja opštine Srbac\n13. Oct 2019 1024\nU Srpcu je večeras, povodom Dana i slave opštine - Pokrova Presvete Bogorodice, održana svečana akademija kojoj je prisustvovao i predsjednik Vlade Republike Srpske Radovan Višković kome je uručena povelja kao znak zahvalnosti za doprinos razvoju ove lokalne zajednice i podršku u kriznim situacijama.\nViškoviću je povelja opštine uručena i kao izraz zahvalnosti za odličnu saradnju koju Srbac ima sa Vladom Srpske.\nPremijer Višković je istakao da je od 2006. godine u ovu lokalnu zajednicu po raznim osnovama, u različite projekte, uloženo oko 100 miliona KM iz sredstava Investiciono-razvojne banke i Vlade Srpske, što se, kako je naveo, vidi na svakom koraku.\nVišković rekao novinarima da ova, kao i sve druge lokalne zajednice, imaju pažnju Vlade i da će tako biti i u narednom periodu, u opštini Srbac kroz podršku projektima usmjerenim na poboljšanje života stanovnika.\nNačelnik opštine Srbac Mlađan Dragosavljević rekao je da su u toku ili su u planu brojne značajne investicije u infrastrukturne projekte, koji će biti realizovani uz podršku Vlade, te naveo rekonstrukciju puta od Crnaje do Šeškovca u sklopu priključne mreže za auto-put "9. Januar".\n- To za nas ima nemjerljiv značaj, naročito za mještane sela koja gravitiraju tom području - rekao je Dragosavljević.\nOn je objasnio da je rekonstrukcija ovog puta u završnoj fazi i da treba oko 15 dana da ta investicija bude završena.\n- U toku je rekonstrukcija i vodoprivrednih objekata, odnosno vrbasko-savskog nasipa, koji podrazumijeva višemilionski projekat rekonstrukcije crpnih stanica - precizirao je Dragosavljević.\nOn je istakao da je i obilježavanje Dana i slave opštine prilika da se ojača jedinstvo, da se okupe i zajedno bore za prosperitet opštine.\nDragosavljević je napomenuo da je svečana akdemija dio aktivnosti organizovanih povodom 14. oktobra i dodao da je juče služen parastos za poginule borce, te položeni vijenci na centralno spomen-obilježje, a da je za sutra, na sam praznik, zakazana svečana litija i slavski obred.\nAkademiji su prisustvovali potpredsjednik Narodne skupštine Republike Srpske Milan Petković, ministar finansija Republike Srpske Zora Vidović, šef predstavništva Republike Srpske u Austriji Mladen Filipović, sveštenstvo i brojni drugi gosti.\nTagovi: povelja Srbac Višković dragosavljević\nIzvršni komitet SNSD-a se sastao sa rukovodstvom iz izborne jedinice četiri


Novi Pazar: Prijave staža i zarada do kraja aprila\nNaslovnica Sjeverni Sandžak Novi Pazar Novi Pazar: Prijave staža i zarada do kraja aprila\nNovi Pazar – Krajnji zakonski rok za dostavu prijava podataka o stažu i zaradama za 2012. godinu za zaposlene i osnivače koji su u radnom odnosu u svom preduzeću je 30. april, podsetili su danas iz Republičkog fonda za penzijsko i invalidsko osiguranje (PIO).\nDirektor novopazarske filijale PIO fonda Mirsad Abdurahmanović u izjavi za radio Sto plus rekao je da poslodavci svoje prijave mogu podneti u filijali, a da preliminarne kontrolu M-4 obrazaca mogu obaviti preko internet sajta Fonda, www.pio.rs.\n“Poslodavci podatke o zaradama i stažu mogu poslati i u elektronskoj formi u vidu preliminarne prijave na osnovu koje se mogu proveriti greške i validnost tih podataka. Apelujem na sve poslodavce da svoje obaveze po tom pitanju obave na vreme i pokažu korektnost prema svojim radnicima”, rekao je Abdurahmanović.\nOn dodaje i da se nepoštovanje ovog roka smatra prekršajem za koji su predviđene novčane kazne od 10.000 do 800.000 dinara za poslodavca, odnosno od 2.500 do 50.000 dinara za odgovorno lice.


Foto: ARHIVA Grafiti protiv morske granice sa Irskom u južnom delu Belfasta, 2. februara 2021.\nPolicija i političari u Severnoj Irskoj pozvali su na smirivanje situacije u ponedeljak, posle treće noći nasilja, kada su mladi protestanti palili automobile i gađali policiju Molotovljevim koktelima i ciglama.\nTenzije su pojačane zbog trgovinskih pravila uvedenih posle Bregzita, a pogoršali su se i odnosi među protestantskim i katoličkim strankama koje dele vlast u Belfastu.\nPolicijska služba Severne Irske saopštila je da su policajci napadnuti u Londonberiju u nedelju uveče, a došlo je i do nereda u dva pro-britanska kraja blizu Belfasta. Prema saopštenju policije, u neredima su većinom učestvovali tinejdžeri.\nNačelnik policije Derin Džons osudio je "besmisleno i nesmotreno kriminalno ponašanje kojim se samo nanosi šteta zajednici."\nU petak i subotu uveče došlo je do nereda u unionističkim delovima Belfasta i okoline kao i Londonderiju - "Deriju", kada su paljeni automobili i policija gađana Molotvljevim koktelima. Policija je saopštila da je povređeno 27 policajaca a protiv osmoro ljudi je podignuta optužnica. Najmlađi među njima je 13-godišnji dečak.\nBritanski ekonomski razlaz od Evropske unije krajem 2020. godine je uzdrmao krhki politički balans u Severnoj Irskoj, delu Britanije čiji se deo stanovništva smatra Britancima a deo Ircima.\nTim sporazumom su okončane decenije nasilja u kome su učestvovali irski republikanci, britanski lojalisti i britanska vojska, i poginulo tri hiljade ljudi. Međutim, unionisti kažu da se nove kontrole svode na novu granicu u Irskom moru između Severne Irske i ostatka Britanije.\nDemokratska unionistička stranka, koja upravlja Severnom Irskom zajedno sa irskom nacionalističkom partijom Šin Fejn pozvala je da se odbaci Bregzit. Unionisti su besni i zbog odluke policije da se ne gone krivično političari Šin Fejna koji su, u junu, prisustvovali sahrani bivšeg komandanta Irske republikanske armije (IRA). Sahrani Bobija Storija prisustvovao je veliki broj građana, uprkos pravilima i zabrani većih okupljanja za vreme pandemije koronavirusa.\nGlavne unionističke partije tražile su ostavku šefa policije Severne Irske zbog kontroverze, navodeći da je izgubio poverenje zajednice. Mark Lindzi, predsednik Policijske federacije Severne Irske, izjavio je da se "politička atmosfera" koristi kao izgovor za nasilije koje orkestriraju "zabranjene paravojne grupe."


RTCG - Radio Televizija Crne Gore - Nacionalni javni servis :: Ostali sportovi :: "Prisustvo navijača nepotreban rizik"\n22. 07. 2020. 22:47 >> 22:45 0\nPetostruki svjetski prvak u snukeru Roni O'Saliven rekao je da je prisustvo publike na Svjetskom prvenstvu nepotreban rizik u jeku pandemije koronavirusa, od koje je u Velikoj Britaniji do sada umrlo najmanje 45.000 ljudi.\n"Jednostavno mislim da je to nepotreban rizik. Mislim da ne želite da rizikujete živote. Kada pogledate zdravstveni sistem pomislite da je ovo kao rat, koliko su izloženi i gledate kroz šta prolaze. Najvažnije je uraditi bilo šta što bi im otklonilo stres", rekao je O'Saliven za radio BBC.\nBritanska vlada je prošle nedjelje objavila da je Svjetsko prvenstvo u snukeru jedno od tri sportska takmičenja na kojima će se isprobati bezbjedan povratak publike, u sklopu popuštanja mjera u vezi sa koronavirusom, od 1. oktobra.\n"Ako dođem do te tačke da osjećam nelagodu, onda očigledno nema smisla igrati. Nadam se da neću tako osjećati, da ću biti tamo i da ću uživati", naveo je O'Saliven, jedan od najboljih igrača svih vremena.\nSvjetsko prvenstvo na Krusiblu u Šefildu trebalo je da počne krajem aprila, ali je zbog pandemije odgođeno za 31. jul i trajaće do 16. avgusta.


Interesovanje veće nego ikada - Vodeći svetski mediji o NS i festivalu - Rolling Stone: Exit je već uspeo...\nCele serije ulaznica odlaze ranije nego ikad\nInteresovanje za ovogodišnji EXIT veće je nego ikada u njegovoj devetnaestogodišnjoj istoriji.\nCele serije ulaznica odlaze ranije nego ikad, u Srbiju stiže rekordan broj gostiju iz regiona, a ukupan broj inostranih gostiju beleži rast od čak 30 odsto!\nNajznačajniji britanski muzički magazin NME, posvetio je čitav tekst Exitu i njegovoj bogatoj aktivističkoj istoriji! Nazivajući ga „četvorodnevnom proslavom uz gotovo sve muzičke pravce koji postoje“, NME je istakao i mnogobrojne društvene kampanje festivala, poput Youth Heroes projekta, koji promoviše prave uzore za mlade kroz nagrađivanje istinskih mladih heroja. Sama lokacija Petrovaradinske tvrđave opisana je kao „najviše idilično mesto za posmatranje izlazaka sunca“.\nŠarenoliku festivalsku ponudu istakao je britanski Timeout, a Faze Mag iz Nemačke osvrnuo se na muzički program bogat vrhunskim imenima sa rečima da organizatori „apsolutno“ zaslužuju jedno „wow“ za ovakav poduhvat, dok je ruski The Village ostao fokusiran na udarnim zvezdama svih vodećih festivala ove godine, The Cure.\nexit festival Novi Sad petrovaradinska tvrđava svet


Sinod SPC povodom izjave vladike GRIGORIJA: Lični stav koji nema veze sa verom u Hrista - Naši u svetu\nSinod SPC povodom izjave vladike GRIGORIJA: Lični stav koji nema veze sa verom u Hrista\nObjavljeno 11/01/21 u 20:00\nPovodom izjava episkopa diseldorfskog i nemačkog Grigorija Kancelarija Svetog Arhijerskog Sinoda SPC saopštila je danas da te izjave ne mogu da se dovode u vezu sa SPC, već da predstavljaju lični stav i angažovanje pojedinca i to ne u svojstvu ”arhipastira nego isključivo u svojstvu građanina”.\nU saopštenju Sinoda SPC ističe se da su vernici i javnost proteklih prazničnih dana, pomućenih epidemijom i stradanjem ljudi i njihove imovine u zemljotresu na Baniji, dodatno zbunile izjave episkopa diseldorfskog i nemačkog Grigorija.\nKako se kaže, te izjave su isključivo političkog, čak i stranačkog karaktera, i nemaju dodirnih tačaka sa ”verom u Hrista Spasitelja ili sa misijom Pravoslavne Crkve”.\nVladika Grigorije: “Sistem mogu da naprave mladi ljudi u koje ja verujem i sa kojima razgovaram i to je moj plan”\n”’Sveti Arhijerejski Sinod se oseća obaveznim da, s tim u vezi, sve one koji odnosne političke izjave pripisuju SPC ili ih na bilo koji način dovode u vezu sa njom, obavesti da se radi o isključivo ličnom stavu i angažovanju pojedinca, i to ne u svojstvu arhipastira slovesnog Naroda Božjeg nego isključivo u svojstvu građanina”, navodi se u saopštenju.\nDodaje se da o tome koliko je dozvoljena i blagoslovena politička ili državno-pravna aktivnost episkopa i klirika rasuđuje i prosuđuje isključivo Crkva, autonomno i samostalno, na osnovu svoga kanonskog poretka.\nSinod SPCSPCvladika Grigorije\nNole odbio POSEBAN tretman na AUSTRALIJAN OPENU: Evo šta zahteva od organizatora turnira!


Nihad Imamović primio prijetnje smrću zbog Agrokomerca\n/ Izaberi grad / Velika Kladuša / Nihad Imamović primio prijetnje smrću zbog Agrokomerca\n21.02.2016. u 09:57\nPoznati sarajevski biznismen Nihad Imamović dobio je prijetnje smrću, nakon kojih najavljuje da će odustati od kupovine kompanije Agrokomerc.\nImamović je, naime, dobio prijetnje da će on i njegova porodica biti likvidirani ako kupi Agrokomerc, piše “Dnevni avaz”. Prijetnje su upućene telefonom sa slovenačkog broja u četvrtak, 18. februara, potvrdio je Imamović.\nNjegova firma “EIN Natural” predala je najbolju ponudu za kupovinu državne kompanije, nekadašnjeg giganta, u iznosu od 12 miliona KM. Drugoplasirana je ponuda sarajevske firme Silsila od 5,2 miliona KM.\nImamović je rekao Avazu da će se zbog prijetnji najvjerovatnije povući iz ovog posla “iako je imao najbolje namjere”.\n“I ono saopćenje sindikata firme u kojem oni kažu da se ne slažu s načinom prodaje, da se ne slažu s cijenom, dovoljno govori da nisi dobrodošao, bez obzira o kome je riječ. Plus, posljednje informacije govore da početni bilans koji je predstavljen nije mjerodavan I da su znatno veće cifre nego što su bile u početnom bilansu”, rekao je Imamović.\nDodao je da su prijetnje presudile da ipak odusane od kupovine.\nINFOGRAFIKA: Kakve je rezultate Jedinstvo postiglo na gostujućim utakmicama


Viseća rasveta u Pantone bojama - Moj Enterijer – Kupatila, Nameštaj, Kuhinje, Garniture...\nViseća rasveta u Pantone bojama\nDeneb Drop lusteri dolaze sa inovativnim, vanvremenskim dizajnom i prelepim bojama kompanije Pantone…\nPantone je agencija koja je zadužena za proučavanje boja i zvanično proglašava glavnu nijansu svake godine. Boja koju Pantone izabere postaje daleko korišćenija tokom sezone i možete je pronaći gotovo svuda, od svadbenog dekora, do kolekcija garderobe. Viseća rasveta koju vam sada predstavljamo inspirisana je bojama kompanije Pantine i svojim korisnicima donosi neke od najlepših, koje na pametan način kombinuje sa jednostavnim i retro dizajnom koji moramo obožavati.\nPredivno Deneb Drop osvetljenje, na primer, nedavno je objavljeno u partnerstvu sa kompanijom e3light, predstavlja idealan primer savremenog, skulpturalnog dizajna i komada rasvete skandinavskog stila, opremljenog veoma živopisnim Pantone paletama. Lepota se najbolje ističe jednostavnošću, dok jednostavna formula čelika, aluminijumskih legura i tkanih kablova, stvara uglađena dizajnerska rešenja koja su podjednako raznovrsna i atraktivna.\nSvi kojima je poznat rad kompanije Pantone nedvosmisleno veruju da je ukrštanje njenog rada i komada osvetljenja intuitivna evolucija. Naravno, Pantone nudi Deneb osvetljenje sa izborom između šest ikoničnih boja Cardinal, Sargasso Sea, Forest Biome, Pewter, Black Beauty i Brilliant White. Deneb lusteri sastoje se od E26 soketa, koji omogućuju korisnicima da istaknu svu lepotu bilo koje sijalice reguralne veličine ili uključe neke od brojnih Pantone stilskih abažura.\nOvakva jednostavno dizajnirana viseća rasveta može biti uklopljena u bilo koji stil enterijera, od minimalističkog, do glamuroznog. Sa novom kolekcijom svi kupci dobijaju izbor između šest legendarnih boja kompanije Pantone, dok ukoliko to žele, mogu poručiti bilo koju drugu iz kataloga, što je još jedna od opcija. Sve boje se mogu uklopiti sa mnogobrojnim prostorijama, a elegantan stil lustera i njihov skandinavski osećaj predstavljaju univerzalnu stvar.\nPROČITAJTE SLEDEĆI TEKST: Lampa koja umesto struje koristi biljke


NSRS o Prijedlogu zakona o tehničkim propisima – mojKontakt portal – Radio Televizija Kontakt\nNSRS o Prijedlogu zakona o tehničkim propisima\nCilj zakonskih rješenja je stvaranje visokog nivoa zaštite života, zdravlja i bezbjednosti ljudi, životinja i biljaka, kao i zaštite životne sredine.\nPoslanici bi na 31. redovnoj sjednici trebalo da razmatraju Prijedlog zakona o izmjenama i dopunama Zakona o izvršenju krivičnih sankcija Republike Srpske i Prijedlog zakona o izmjenama i dopunama Zakona o lokalnoj samoupravi.\nTrebalo bi da bude razmatran i Prijedlog zakona o izmjenama i dopunama Zakona o statusu funkcionera jedinica lokalne samouprave i Nacrt zakona o zaštiti prirode.\nPoslanici bi trebalo da razmatraju i Nacrt zakona o utvrđivanju opšteg interesa i posebnim postupcima eksproprijacije radi izgradnje sistema za transport prirodnog gasa “Južni tok”.\nParlament Srpske trebalo bi da razmatra i Izvještaj Glavne službe za reviziju javnog sektora Republike Srpske o reviziji konsolidovanog godišnjeg finansijskog izvještaja za korisnike budžeta Srpske za prošlu godinu.\nX FACTOR: Nastup djevojčice koja je raspametila regiju (VIDEO)\nLideri iz FBiH sa Sorensenom o odluci Sejdić-Finci


Naše odgovornosti – O nama - Kraš\nKraš se razvija i deluje u skladu s dobrom praksom korporativnog upravljanja te nastoji svojom poslovnom strategijom, poslovnom politikom, ključnim internim aktima i poslovnom praksom doprineti transparentnom i efikasnim poslovanju i kvalitetnijim vezama s poslovnom sredinom u kojoj deluje.\nDokumentovanost i transparentnost osnovna su načela našeg sistema upravljanja u kojem smo u svakom trenutku spremni i sposobni pružiti dokaze o standardima kvaliteta, sigurnosti i aspekata zaštite okoline, dosledno primenjenih u našim procesima.\nKrašev sistem upravljanja zaštitom okoline nadzire se kroz praćenje i merenje postavljenih ciljeva zaštite okoline, unutrašnje procene i stalne nadzorne preglede spoljnih sertifikacijskih tela.\nKraš želi sudelovati u izgradnji sistema uravnoteženog razvoja odnosa između sigurnosti snabdevanja energijom, konkurentnosti i očuvanja okoline. Svoju nameru smo standardizovali uvođenjem i sertifikacijom sistema upravljanja energijom prema normi ISO 50001:2011.


Karlos Gon ostao bez Renaultove penzije, dodatni problemi slede - Auto Republika\nPočetna Life Biznis Karlos Gon ostao bez Renaultove penzije, dodatni problemi slede\nRenault je blokirao penziju bivšeg šefa alijanse, Karlosa Gona, saopštivši da je interna istraga „identifikovala problematičnu i skrivenu praksu“.\nIzvesni troškovi predstavljaju „izvor zabrinutosti“, jer uključuju spornu i skrivenu praksu i kršenja etičkih principa grupe“, navodi Renault u saopštenju objavljenom u sredu, neposredno nakon sastanka odbora. Odbor je posebno ukazao na „zabrinjavajuće odnose s trećim licima, manipulaciju u okviru sukoba interesa i zaštitu korporativnih sredstava“.\nTakođe, francuska kompanija je saopštila da drugi troškovi, koji iznose nekoliko miliona evra od strane RNBV-a, kompanije sa sedištom u Amsterdamu, koja nadgleda partnerstvo s Nissanom, takođe zabrinjavaju.\nOvi najnoviji zaključci bi mogli da dovedu do pokretanja sudskog procesa u Francuskoj, nakon što su ranije transakcije predstavljene organima vlasti, saopštila je kompanija.\nNa jučerašnjem sastanku odbora, diskutovalo se u vezi s nalazima istrage u Renaultu i RNVB-u. Potonje navedena kompanija pati od „ozbiljnih nedostataka u smislu finansijske transparentnosti i procedura kontrole troškova“, izvestio je Renault.\nRevizori koji sprovode istragu u RNBV-u, proučavaju obim stvarnog posla, naplaćivan od strane konsultanata, uključujući i francusku političarku, Rašidu Dati, kažu izvori bliski dešavanjima. Finansijski stručnjaci takođe ispituju isplate za Gonove libanske advokate i produženi vikend u Kopakabani, koji je organizovao upravo bivši šef alijanse, kao i događaj u Versaju povodom godišnjice Renault-Nissan alijanse.\nRenault i Nissan su obelodanili isplate pod Gonom, koje su navodno otišle za korporativne mlaznjake, jahtu i „startup“ firmu njegovog sina.\nDotične transakcije otkrivene u istrazi, vezane su za transfer miliona evra kompanijama u Omanu i Libanu, koje su po svemu sudeći iskorišćene za ličnu dobit Gona i njegove porodice.\nPortparolka familije pritvorenog biznismena, odbacila je najnovije optužbe, opisavši ih kao deo smišljene kampanje, koja za cilj ima da Gona predstavi pohlepnim. Portparol „startupa“ Gonovog sina pod imenom „Shogun“, takođe je odbacio navode.\nRenault je prošle nedelje upozorio francuske tužioce, nakon otkrivanja miliona evra u isplatama, opisanih kao „prodajne subvencije“, distributeru Suhail Bahwan Automobile (SBA) iz Omana.\nDokument poslat tužiocima pokazuje da je većina novca bila kanalisana libanskoj kompaniji koju kontrolišu Gonovi saradnici. Nissan je prethodno utvrdio da su i njegovi regionalni ogranci imali problematične isplate SBA u iznosu od preko 30 miliona dolara.\nKao što je poznato, Gon čeka suđenje u Japanu, pod optužbom da nije prijavio 82 miliona dolara prihoda, koji je namenio sebi, za isplatu nakon penzionisanja. On je takođe optužen za privremeno prebacivanje ličnih finansijskih gubitaka na račun Nissana, prosledivši 14,7 miliona dolara kompanijskih sredstava poslovnom partneru iz Saudijske Arabije. Gon je ponovo uhapšen danas, pod sumnjom da je koristio Nissanov novac za lične potrebe.\nGon je nekoliko dana nakon hapšenja zbačen s pozicije predsednika Nissana, te je bio prisiljen da se odrekne mesta predsednika i generalnog direktora Renaulta. U otkaznom pismu, obavestio je odbor da ima pravo na penziju, ali po izvoru bliskom dešavanjima, njegovi advokati su se „preračunali“.\nGonova ostavka znači da „on nema pravo na bilo kakvu penziju“, po sopstvenom planu definisanih benificija, vrednu 765.000 evra godišnje do kraja života, kaže Renault.\nOdbor je preporučio akcionarima da blokiraju 224.000 evra Gonove varijabilne plate za 2018. na godišnjem sastanku, koji treba da se održi 12. juna. Odbor je odobrio promene u upravnoj strukturi, koje smanjuju broj članova odbora sa 20 na 18.\nŠezdeset petogodišnji Gon će napustiti Renaultov odbor zajedno s dugogodišnjim direktorom, Filipom Lagajetom i Šeri Bler, suprugom bivšeg britanskog ministra, Tonija Blera, dok će Anet Vinkler, bivša predsednica Daimlerovog Smarta biti predložena za mesto nove direktorke.\nOdbor je takođe odlučio da će plata Gonovog naslednika, predsednika Žana-Dominika Senarda, biti fiksna, i to u iznosu od 450.000 evra godišnje bez bonusa ili berzanskih opcija, dok će CEO, Tijeri Bolor, ostvarivati skoro 900.000 evra, uz dodatnu varijabilnu kompenzaciju i beneficije, kažu osobe bliske dešavanjima.\nTo je manje nego što je Gon zarađivao u Renaultu, ali izgleda da mu to nije bilo dovoljno. Prošle godine, akcionari su odobrili paket isplate od 7,4 miliona evra za 2017. godinu. Za 2018., francuski proizvođač je ukinuo milione evra namenjenih za isplatu, uključujući beneficije iz sporazuma o zabrani konkurencije, potpisanog 2015. i kompenzaciju na osnovu akcija, koja je bila uslovljena njegovim ostankom u kompaniji. Gon je prošle godine dobio fiksnu platu od milion evra.\ntagovi: carlos ghosn izdvojeno nissan penzija renault renault-nissan\nprethodno PSA nije fokusirana na eventualno partnerstvo s FCA\nsledeće Pobeda Rusije u Svetskoj trgovinskoj organizaciji u isto vreme dobra i loša za Trampa


Sindikati “Arselor Mitala“ iz Zenice i Prijedora zajednički će pozvati na razgovore uprave dvije firmi radi pronalaska rješenja za poboljšanje materijalnog položaja radnika kako bi se ublažile posljedice galopirajuće inflacije, saopšteno je danas iz Sindikalne organizacija “Arselor Mital Prijedor”.\n– Loše radno zakonodavstvo i utvrđena niska cijena rada na entitetskom nivou su jedan od ključnih, zajedničkih problema. Posebno je ukazano na aktuelni rast svih troškova života koji smanjuje kupovnu moć radnika i realne plate i pogađa sve radnike u regionu – navodi se u saopštenju.\nSvim institucijama vlasti i političkim faktorima ukazano je da bez metalskog, rudarskog i , uopšte, realnog sektora koji stvara novu vrijednost i puni sve budžetske i vanbudžetske fondove, društvo nema perspektivu.\nUpućen im je i zahtjev da prioritet u njihovom radu bude da radnicima stvore što bolje uslove života i rada.\nradnicirudariinflacijaArselor Mital Prijedor


KAKO SAM ZAVOLEO SMEDEREVO\nU utorak, 9. decembra sa početkom u 19 sati, u okviru ponude naučno-obrazovnog programa Centra za kulturu Smederevo održaće se programsko veče posvećeno Smederevu. „KAKO SAM ZAVOLEO SMEDEREVO“ naslov je programa koji će kroz izlaganje Dejana Radovanovića, arheologa u Regionalnom zavodu za zaštitu spomenika kulture Smederevo , povezati ličnu notu i temljeno poznavanje osobenosti grada i njegovog nasleđa.\nOtkrivanje lokalnih i univerzalnih vrednosti sopstvenog životnog prostora, njegovih protivurečnosti, nataloženih tragova prošlosti i upoznavanja ljudi, teme su o kojima će govoriti naš sugrađanin Dejan Radovanović, pokušavajući da sa nama podeli i svoju ličnu avanturu ukorenjivanja na smederevskom tlu. U svom traganju pokušaće da nas provede, kako kaže: “uzanom stazom koja vodi između moćnog Dunava i pitome, ali nepredvidive Morave, smederevskih brda i nepregledne ravnice, severca i košave, dvehiljadegodišnjeg grožđa i stogodišnjeg gvožđa, blago kiselkaste Smederevke i vatrenog Smederevca, voćara i ratara, građana i seljaka, a ponajviše između starih i novih dođoša“.\nIzlaganje Dejana Radovanovića biće praćeno adekvatnim vizuelnim materijalom koji će doprineti zanimljivosti ove svojevrsne smederevske ture. Pored profesionalnih aktivnosti koje obavlja kao arheolog pri Regionalnom zavodu za zaštitu spomenika kulture Smederevo, Dejan Radovanović je kao predsednik Udruženja za negovanje prirodne i kulturne baštine „Hrast“ tokom prethodnih godina bio protagonista brojnih aktivnosti na polju staranja o Spomeniku prirode Šalinački lug. Redovni je saradnik „Smederevskog magazina“ u kome čitaocima poklanja svoje nadahnute „sentimentalne šetnje“ kroz Smederevo. Ulaz na program je slobodan.\nFoto: Dejan Radovanović


Zlatibor dobija prvi otvoreni bioskop - Novogradnja\nNovine koje treba da obogate turističko mesto predstavljaju jako bitan faktor, koji u značajnoj meri pomaže i budućim turistima pri odabiru destinacije za odmor. Kada govororimo o novinama u turizmu, svakako prva koju treba spomenuti, koja predstavlja jednu vrstu ’prekretnice’ jeste pojava recepcije.\nZlatibor, kao najposećenije turističko mesto u Srbiji, dobio je prvu recepciju 1982. godine, što je umnogome olakšalo odmor, kako vlasnicima, tako i gostima. Recepcija, pored toga što predstavlja prvi direktan kontakt gosta sa domaćinom, predstavlja i bitnu ulogu u sticanju prvog utiska o objekatu u koji se dolazi. Dvadesetak godina kasnije, odnosno od 2005. godine, Zlatibor dobija i prvi Wellnes&Spa centar, što u velikoj meri doprinosi turističkoj popularnosti Zlatibora, i lakšem odabiru turista za mesto gde će provesti odmor. Turisti danas pri odabiru destinacije, veliku pažnju posvećuju upravo dodatnim sadržajima.\nU cilju razvoja turizma, i u želji za što boljim odmorom svih starih i budućih gostiju, a i u skladu sa novim projektom u vidu poboljašanja turističke ponude, Zlatibor dobija prvi otvoreni bioskop!\nPored pregršti opcija za uživanje u slobodno vreme na planini, predstavljamo vam i jednu novu opciju - Mesto na otvorenom, gde ćete moći da uživati u vanvremenskim hitovima poput ,,Boni i Klajd’’, ,,Doručak kod Tifanija’’, ,,Neki to vole vruće’’, kao i u novijim kinematografskim ostvarenjima, kao i u svim sportskim prenosima, i to sve na velikom ekranu, pod otvorenim planinskim nebom! U ovom letnjem bioskopu, svako će moći da izabere film u kome će moći da uživa, što i jeste cilj ovog projekta; uživanje i druženje. Ovo je idealna prilika da sa svojom porodicom, prijateljima, i ostalim gledaocima provedete lepo i prijatno veče na otvorenom, i to potpuno besplatno!\nOtvoreni letnji bioskop će se nalazati u jednom od najzelenijih delova Zlatibora, u sklopu apartmanskog kompleksa Titova Vila – Apartments & SPA, jednog od najzvučnijih, najvećih i najpoznatnijih kompleksa u ovom delu Srbije, koji već uveliko prednjači po novinama i sadržajima koje poseduje. Svi gosti i posetioci će moći da osete čari i velikog SPA centra, teretana, masaža, zatvorenog i otvorenog bazena, parka sa mini trim stazom, room servisa, dečijeg igrališta, a moći će da posete muzej restoran Titova Vila, dok će vlasnicima apartmana na raspolaganju biti i recepcija, gde će moći da izdaju apartmane i tako prave zaradu kada god oni ne borave u njima. Firma Stan Projekt, koja je investitor ovog velikog projekta, useljnje prvih stanara kompleksa planira za kraj septembra. Napredak radova i sam kompleks možete pogledati u video klipu:\nOsim što okuplja sve koji vole da uživaju i da se druže na otvorenom, bioskop će privlačiti i mnoge turiste da budu gosti kompleksa, gde će nakon odgledane projekcije moći da se vrate u privatni smeštaj, ili da produže u večernju šetnju.\nUkoliko ste i Vi zainteresovani da postanete vlasnik apartmana u jednom od najpopularnijih i najprestižnijih apartmanskih kompleksa, možete pozvati naš prodajni tim (+38169690690; +38162333988) i saznati sve informacije o cenama, kvadraturama, i pogodnostima koje očekuju kupce u narednih mesec dana!


Global Game Jam u beogradskom Startit Centru – Prijedor Cirle Hub\nPrijedor HUBBlog & VijestiVijestiGlobal Game Jam u beogradskom Startit Centru\nGlobal Game Jam u beogradskom Startit Centru\nJoš od 2009. godine, kraj januara je vreme kada se domaća game developmentzajednica okuplja oko svetskog događaja, Global Game Jama. Ljubitelji igara susreću se na jednom mestu da za 48 sati naprave manje ili više dovršenu, ali svakako funkcionalnu igru.\nDosadašnja iskustva govore da je to itekako moguće, a neke igre su prerastale iz prototipa i ideja u komercijalne proizvode koji se danas mogu kupiti na Steam-u.\nStartit Centar je, već tradicionalno, domaćin događaja, pa će svi ljubitelji igara, džemova i hakatona moći da se oprobaju u izradi igre na zadatu temu koja će biti objavljena na samom početku beogradskog Global Game Jama. Ove godine GGJ 2020 Beograd dodao je još jednu lokaciju, Nordeus Hub.\nGame Jam će biti održan od 31. januara u 18 časova do 2. februara u 17 časova u prostoru beogradskog Startit Centra (Savska 5) i Nordeus Hub-a. Učešće na ovom događaju je besplatno. Ranije je bilo dovoljno da se pojavite i ponesete svoj računar ili opremu koja vam treba (tablet za crtanje, klavijature, itd.). Ove godine, zbog povećanog broja prijava i dve lokacije, neophodna je registracija koju možete naći na sledećoj stranici.\nRok za prijave je 24. januar ili dok se ne popune sva mesta. Po zatvaranju prijava, organizatori će rasporediti učesnike po lokacijama i obavestiti ih o lokaciji na kojoj će učestvovati na hakatonu.


U Beču održana velika litija i skup „Ne damo svetinje“ (FOTO/VIDEO)\nDijasporaDijaspora u AustrijiBeč: Održana velika litija „Ne damo svetinje“ (FOTO/VIDEO)\nVelika litija u Beču održana je u znak podrške narodu Crne Gore, zbog usvajanja Zakona o slobodi veroispovesti u Crnoj Gori.\nU Beču je u nedelju 8. marta 2020. godine održana velika litija i molitveno okupljanje protiv kršenja ljudskih prava pravoslavnih hrišćana u Crnoj Gori, na kome se okupilo više od 4.000 građana.\nSa mirnog molitvenog okupljanja u Beču, pod nazivom ” Ne damo svetinje”, upućen je znak protesta zbog usvajanja Zakona o slobodi veroispovesti u Crnoj Gori.\nU organizaciji Eparhije austrijsko-švajcarske i Crkvene opštine “Sveti Sava” učesnici litije su se okupili ispred spomenika palim ruskim vojnicima na trgu Švarcenbergplac, odakle su krenuli i kretali se centralnim ulicama Beča.\nMirna kolona vernika kretala se poznatim bečkim bulevarom Ring, a mnogi od učesnika litije su u rukama nosili ikone i verska obeležja. Litiju je predvodio episkop austrijsko-švajcarski gospodin Andrej, po čijem je blagoslovu i održana litija u Beču.\nFOTO GALERIJU I VIDEO POGLEDAJTE I PREUZMITE OVDE\nOnda su se učesnici litije okupili na trgu Heldenplac, gde je služena molitva i upućen apel za prestanak kršenja ljudskih prava pravoslavnih vernika u Crnoj Gori.\n“Apelujemo na predsednika Austrije Aleksandera van der Belena, austrijskog kancelara Sebastijana Kurca i ministra spoljnih poslova Aleksandera Šalenberga, kao i naše predstavnike u parlamentu da učine sve što je u njihovoj moći kako na bilateralnom nivou, tako i evropskom, da se nepravda i nasilje u Crnoj Gori prekinu. Tražimo pravo za našu braću i sestre u Crnoj Gori da imaju ona prava koja imamo mi u Austriji i EU nezavisno od porekla, vere ili nacionalne pripadnosti. Pridružujemo se mnogim glasovima koji su već zahtevali povlačenje spornog zakona, tražimo vladavinu prava i demokratiju za sve građane Crne Gore”, ukazano je u apelu.\nEpiskop austrijsko-švajcarski Andrej zahvalio se svima koji su došli da zajedno u Beču iskažu solidarnost sa srpskom crkvom i narodom u Crnoj Gori, koji su primorani da od decembra svakog dana idu na ulice i protestuju protiv svršenog čina pred kojem su stavljeni.\nUputio je apel austrijskim i evropskim vlastima da stanu u odbranu prava naroda u Crnoj Gori, te se posebno zahvalio što je Grčka pravoslavna crkva, kao i rimokatolička crkva, na litiju poslale svoje predstavnike.\nAustrija Beč Crna Gora Dijaspora Srpska pravoslavna crkva zakon život u beču


Ešton: Zabrinutost zbog događaja u Kijevu - EU Delegacija u Srbiji\nEšton: Zabrinutost zbog događaja u Kijevu\nBy Jovan objavljeno\t 17/01/2014 Vesti\nSaopštenje visoke predstavnice EU Ketrin Ešton o događajima u ukrajinskom parlamentu.\nVisoka predstavnica Evropske Unije za spoljnu politiku i bezbednost i potpredsednica Komisije, danas je izdala sledeće saopštenje:\n„Duboko sam zabrinuta zbog događaja u Kijevu. Nekoliko zakona koji ograničavaju osnovna prava građana Ukrajine doneto je na brzinu i uz očigledno nepoštovanje parlamentarnih procedura i demokratskih principa.\nPosebno sam zabrinuta zbog promena sudskog kodeksa koje nameću zabrinjavajuća ograničenja prava na okupljanje i slobode govora i medija, i u suprotnosti su sa međunarodnim obavezama Ukrajine. Promene koje ozbiljno umanjuju delatnost organizacija civilnog društva u Ukrajini i pojednostavljuju postupak oduzimanja mandata članovima parlamentra jednako su zabrinjavajuće.\nOvi žalosni događaji dolaze u vreme političke krize i ne doprinose izgradnji poverenja i pronalaženju političkih rešenja što se može dogoditi samo kroz inkluzivni dijalog sa svim zainteresovanim stranama.\nPozivam predsednika Ukrajine da osigura da se ove odluke revidiraju i usklade sa međunarodnim obavezama Ukrajine.“


Rukometni savez BiH do kraja sedmice dobija novi poreski broj - sport1.ba\nRukometni savez BiH do kraja sedmice dobija novi poreski broj\n12.10.2017 u 19:22\nRukometni savez Bosne i Hercegovine, koji je zvanično osnovan 10. juna ove godine na Skupštini održanoj na Ilidži, nakon što stari RSBiH nije bio validno registrovan i nije imao validan Statut, do kraja ove sedmice treba da dobije novi porezni broj.\nTo znači i da će novi RSBiH moći otvoriti žiroračun, te da više ne bi trebalo biti prepreke za okupljanja reprezentacija, funkcionisanje rada kancelarije Saveza. Ove informacije za Oslobođenje je potvrdio predsjednik RSBiH Amir Zahirović, koji je u utorak imao sastanak sa premijerom Federacije BiH Fadilom Novalićem i ministrom civilnih poslova BiH Adilom Osmanovićevm, te direktorom Porezne uprave FBiH Šerifom Isovićem.\n- Očekujemo definitivnu potvrdu i dodjeljivanje novog poreskog broja do kraja sedmice, a to nam otvara mnoga vrata, kaže Zahirović, koji je potvrdio naše pisanje da će se meč kvalifikacija za Svjetsko prvenstvo 2019. protiv Estonije (25. oktobra) organizovati preko računa Rukometnog saveza Kantona Sarajevo.\n- Napravili smo sporazum i način i modalitet kako će reprezentacija odigrati meč uz pomoć Ministarstva civilnih poslova BiH i Vlade FBiH. Novac će ići preko računa RSKS, a UO RSBiH donio je odluku da RSKS-a bude tehnički organizator tih mečeva, riječi su Zahirovića, koji je u utorak na Vlašiću predsjedavao sjednicom UO RSBiH, na kojoj je direktor reprezentacija Gordan Muzurović podnio svoj izvještaj o radu.\n- Izvještaj je stvarno bio iscrpan, a u proteklom periodu obezbijeđena su okupljanja omladinskih selekcija, zahvaljujući klubovima iz Gornjeg i Donjeg Vakufa, te Žepča. UO je dao jednoglasnu podršku za nastavak svih aktivnosti i pohvalio rad direktora Muzurovića, priča nam Zahirović, koji je istakao da je UO RSBiH prihvatio zahtjev klubova iz ženske Premijer lige da se, koliko je moguće, smanje troškovi plaćanja službenih lica na mečevima.\n- Donijeli smo i odluku o podršci formiranju udruženja muških i ženskih klubova, te će njihov rad biti legalizovan na prvoj narednoj skupštini RSBiH. Usvojili smo i propozicije Kupa i omladinskih takmičenja, čija će se završnica od ove sezone održavati u Banjoj Luci, a organizator će biti Orka Tournaments, koji organizuje jedan od najrespektabilnijih omladinskih turnira u Evropi. Hvala organizatorima, ali i Rukometnom savezu Republike Srpske na prijedlogu, zaključio je Zahirović. JASMIN TAJIĆ


EKO-SISTEM u 2021: Kako udruženi građani mogu da zaštite životnu sredinu? - EkoSistem\n19 мар EKO-SISTEM u 2021: Kako udruženi građani mogu da zaštite životnu sredinu?\nPosted at 16:07h in Uncategorized\tby\tAsja\nPrvu godinu programa EKO-SISTEM, Mladi istraživači Srbije završili su kampanjom „Spasimo svet – do tebe je!“ u okviru koje smo nastojali da sa građanima pokrenemo razgovor o problemima u životnoj sredini u Srbiji. Međutim, naši ciljevi se ne zaustavljaju na razgovoru.\nOvu godinu smo započeli povezujući ljude koje je okupio naš #domenejeizazov sa drugim programima Mladih istraživača Srbije, poput Šta nam teško i Snažno zeleno. Kroz ovakve programe, građani imaju mogućnost da na lokalnom nivou pokrenu inicijative i reše neke od manjih problema u svojoj životnoj sredini.\nAli šta je sa svim onim velikim problemima – zagađenim vazduhom, rekama kojima teče kanalizacija, oazama prirode koje ubrzo nestaju? Iako inicijativa jeste do nas, njihovo rešavanje zahteva uključivanje celog društva – a ko će da povuče tako veliku promenu? Odgovor koji nudi EKO-SISTEM jeste – udruženi građani.\nU ovom slučaju, to su organizacije civilnog društva koje se bave životnom sredinom. Međutim, organizacije civilnog društva nisu svemoćne. Iako u Srbiji postoji oko 3,000 organizacija koje se bave zaštitom životne sredine, vrlo mali broj je vidljiv – a jedan od ciljeva programa EKO-SISTEM jeste da takvu stiuaciju promeni.\n„Vrlo malo ljudi zna koje se organizacije bave tim temama. Kroz program EKO-SISTEM, želimo da pružimo organizacijama podršku da se promovišu, da im se poveća vidljivost i značaj. Jedna od ideja je i da približimo građane organizacijama, da građani preko organizacija mogu da se udruže i zajedno deluju i pokušavaju da reše lokalne probleme„, kaže koordinatorka projekta EKO-SISTEM, Tijana Ljubenović.\nDobri primeri: Zasavica i Obedska bara\nŠta se dešava kada se stvore uslovi u kojima entuzijazam, znanje i upornost udruženja građana imaju prostora da menjaju stvari? Za četiri decenije postojanja, Mladi istraživači iza sebe imaju na stotine volonterskih kampova i desetine uspešnih zaštitarskih projekata, među kojima je i revitalizacija Obedske bare. Uz udružene napore Mladih istraživača i njihovih volontera, lokalne samouprave i Pokrajinskog zavoda za zaštitu prirode, na ovo područje vratile su se brojne ugrožene vrste.\nJoš jedan uspešan primer organizovanja građana može se pronaći u Zasavici, koju je njen današnji upravnik Slobodan Simić sa nekoliko prijatelja davne 1995. godine pronašao netaknutu – i video neverovatan potencijal.\n„Zatekli smo tamo neverovatan biodiverzitet, bez zagađivača, bez fabrika. Dali smo inicijativu Zavodu za zaštitu sredine da to prouči i oni su potvrdili da ovde postoje razna čudesa kada je u pitanju biodiverzitet. Vlada Srbije je 1997. godine napravila presedan i dala našoj nevladinoj organizaciji, Pokretu gorana Sremska Mitrovica, da upravlja specijalnim rezervatom prirode„, ispričao je Simić.\nNa godišnjem nivou, Zasavicu danas poseti do 50.000 turista. Jedan od razloga zašto ovaj rezervat uspeva da se razvija i održava u skladu sa najboljim praksama zaštite prirode, jesu i brojni međunarodni projekti u kojima učestvuje.\nZačaran krug organizacija civilnog društva i kako izaći iz njega?\nMeđutim, ta dinamika otkriva i začaran krug u kom se mnoga ekološka udruženja građana u Srbiji nalaze – većina nema dovoljno finansijskih, stručnih i organizacionih kapaciteta da uspešno konkuriše za takve projekte. Kroz program EKO-SISTEM, Mladi istraživači Srbije će u naredne dve godine obezbeđivati grantove za mreže organizacija civilnog društva koje se bave zaštitom životne sredine.\n„Jedan od razloga zašto smo se fokusirali na mreže jeste upravo želja da spojimo male i velike organizacije koje imaju iste ciljeve. Velike organizacije imaju finansije, stručne kapacitete, logistiku, ali im često fali dodir sa lokalnim temama i stanovništvom – a takva perspektiva je nezamenljiva kada želite da pokrenete građane i dobijete njihovu podršku. To mogu da im pruže manje organizacije, a manja udruženja kroz saradnju s većim imaju priliku da ojačaju svoje kapacitete„, objašnjava koordinatorka za komunikacije Mladih istraživača Srbije, Asja Francisti.\nKroz različite projekte, ove mreže organizacija imaće priliku da se povežu sa građanima, ali i institucijama u čijoj nadležnosti su korenite reforme sistema zaštite životne sredine.\n„Ako postavimo paralelu s društvom, naša ideja je da pokažemo da svi akteri, institucije, organizacije civilnog društva, upravljači, građani imaju svoju ulogu i da sistem može dobro funkcionisati samo ako funkcioniše kao celina uz poštovanje uloge i značaja svakog aktera„, ističe izvršna direktorka Mladih istraživača Srbije, Tanja Petrović.\nProgram EKO-SISTEM traje do kraja 2022. godine i realizuju ga Mladi istraživači Srbije uz podršku Švedske. Sve informacije o pozivima i prijavama možeš pronaći na ovoj stranici, a detaljniju priču o ovom programu, posebnoj ulozi Švedske u zaštiti životne sredine u Srbiji i dobrim primerima prakse, pogledaj u našem kratkom filmu!


CEAS: Zakon u Crnoj Gori nije usvojen u dobroj nameri - Centar za evroatlantske studije - CEAS\n"Veliki broj pravoslavnih vernika danima demonstrira protiv novog zakona, mahom vrlo mirno i dostojanstveno. Smatramo da je spomenuti zakon problematičan, te da način usvajanja nije sproveden u dobroj nameri", navodi se u analizi i dodaje da se isto odnosi i na neprihvatljivo nasilničko ponašanje, kako navode, tzv. demokratske opozicije u crnogorskom parlamentu.\nPrema njihovom tumačenju, dugogodišnji selektivni pristup analizi stanja i uređenju kolektivnih prava Srba u Crnoj Gori ne sme da služi kao izgovor za ponašanje etničkih lidera Srba u CG ili odnos SPC prema državnosti Crne Gore.\n"I te kako smo svesni i na to stalno ukazujemo u svojim izveštajima da 'etnički lideri' Srba u Crnoj Gori, deluju politički i to navodno demokratski, a vezuju svoju sudbinu za nedemokratske režime kakav trenutno vlada u Rusiji, ne prežući od opasnih hibridnih operacija urušavanja neupitne crnogorske nezavisnosti ili članstva u NATO", ističe se u saopštenju i dodaje da u tome imaju podršku "samoproglašene demokratske opozicije u Srbiji".\nCEAS poziva zapadnu međunarodnu zajednicu da u situaciji kada lideri zapadnog Balkana pokreću inicijativu o slobodnom protoku ljudi, robe, kapitala i usluga, tzv. "mali Šengen", nastavi da podržava region na putu demokratije i stabilizacije, te ističe da bi bila šteta da ova inicijativa ne zaživi i zbog pogoršanja odnosa među regionalnim akterima.\nTo pogoršanje odosa, navodi se, "može nastati i zbog pristrasnog i površnog pristupa nekih zapadnih i regionalnih pro-zapadnih aktera, sklonih da Srbiju po automatizmu unapred krive za sve".


Ko najviše zarađuje na nelegalnom iznamljivanju? Samo 3.279 stanova i kuća u FBiH legalno je izdato\nInformacija koja je objavljena u “Avazu” o tome da Bosna i Hercegovina godišnje gubi milione maraka zbog nelegalnog iznajmljivanja stanova, jer stanodavci ne prave ugovore i ne prijavljuju Poreznoj upravi takve prihode, potvrđena je nakon što smo iz Porezne uprave Federacije dobili podatke o prijavljenim ugovorima.\nPrema pisanju Dnevnog Avaza, najviše novca na nelegalnom izdavanju stanova zarađuju političari i tajkuni koji su proteklih godina novac koji su isisavali iz države i javnih preduzeća ulagali u kupovinu nekretnina, odnosno veleljepnih kuća i stanova.\nNaime, prema službenim evidencijama Porezne uprave, nadležnim poreznim ispostavama prijavljeno je samo 3.279 ugovora o izdavanju stanova pod zakup u cijeloj Federaciji, piše Avaz.\nIz Porezne uprave dalje nam je pojašnjeno da nemaju dovoljan broj zaposlenika, a posebno inspektora koji bi se u potpunosti mogli posvetiti kontroli poreznih obveznika koji imovinu izdaju pod zakup. Sve “transakcije” stanodavci i podstanari obavljaju u kešu.\n– Manji je broj slučajeva da porezni obveznici, građani ne prijave izdavanje stanova i kuća stranim državljanima pod zakup, više se to dešava kod izdavanja stanova ili soba koje se često izdaju studentima, a što je teško otkriti, jer ne postoji interes ni zakupodavca ni zakupoprimca da se ugovori o zakupu prijave – kažu iz Porezne uprave FBiH.\nAktivnosti Porezne uprave koje je poduzimala u cilju ostvarivanja saradnje s općinama, iz razloga što predstavnici mjesnih zajednica imaju i mogu imati podatke o kućama ili stanovima koji se na njihovom području izdaju pod zakup nisu urodile plodom.\n– Do danas nije bilo značajnijih rezultata u ostvarivanju ove saradnje s općinama, odnosno mjesnim zajednicama, koja bi dovela do povećanja aktivnosti Porezne uprave FBiH u cilju naplate ove vrste prihoda koji pripadaju budžetu općina – pojasnili su iz Porezne uprave.\nDok se svi oglušuju na ovaj problem, država gubi milione, a ekonomski analitičari upozoravaju da se sivoj ekonomiji i crnom tržištu mora stati ukraj, jer će se nesprečavanjem ove pojave ekonomski sistem BiH jednostavno urušiti.\nDuljko Hasić, ekonomski stručnjak koji se bavio istraživanjem crnog tržišta i sivom ekonomijom, istakao je da ovakav način djelovanja ugrožava ekonomiju.\n– Regularna ekonomija ima i legitimnost i legalnost koja trpi nesagledive posljedice zbog sive ekonomije. Izbjegavanje plaćanja poreza i doprinosa i u ovom segmentu je vrlo loše za državu – kazao je Hasić.\nKo najviše uzima novac od nekretnina\nPrema nezvaničnim informacijama dobro upućenih izvora, najviše novca na nelegalnom izdavanju stanova zarađuju političari i tajkuni koji su proteklih godina novac koji su isisavali iz države i javnih preduzeća ulagali u kupovinu nekretnina, odnosno veleljepnih kuća i stanova. Sada te stanove izdaju kamuflirajući tako svoje vlasništvo, ali istovremeno uzimaju i visoke zakupnine, ponovo ostavljajući državu kratkih rukava.


Počela sjednica Vlade Federacije BiH - informativa.ba\nVijesti BiH Počela sjednica Vlade Federacije BiH\nVlada Federacije BiH će, na današnjoj sjednici u Sarajevu, razmatrati prijedloge 25 odluka na osnovu kojih bi sportistima, sportskim radnicima i sportskim udruženjima iz Federacije BiH za ostvarene vrhunske sportske rezultate na domaćim i međunarodnim takmičenjima bile dodijeljene nagrade u ukupnom iznosu od 268.500 KM.\nFederalna vlada će se izjasniti o inicijativi da Upravnom odboru Uprave za indirektno oporezivanje BiH uputi prijedlog za oslobađanje rudnika u Federaciji BiH od plaćanja putarine za dizel gorivo u 2020. godini, u ukupnoj količini od 35.636.695 litara.\nPred članovima Vlade je i izvještaj o Zavodu za zbrinjavanje mentalno invalidne djece i omladine Pazarić, kojeg je, na osnovu zaduženja sa sjednice od 19. septembra 2019. godine, pripremilo Federalno ministarstvo rada i socijalne politike.\nNa dnevom redu su i informacije povodom zahtjeva Općinskog suda u Travniku za davanje prethodne saglasnosti za otvaranje stečajnog postupka nad privrednim društvom BNT TMiH d.d. Novi Travnik, te o zdravlju poljoprivrednog bilja u FBiH u 2018. godini,saopćeno je iz Ureda Vlade FBiH za odnose s javnošću.


EXIT u petak pušta prve ulaznice za 20. izdanje - Novi Sad\n19:11:00 20.11.2019, Komentara: 0\nNovi Sad – Prodaja prvih ulaznica za 20. Exit počinje u petak, 22. novembra. Kako su najavili organizatori, zbog jubileja vlada možda i najveće interesovanje otkako Exit postoji, te očekuju da će ulaznice „planuti“ u rekordnom roku.\nfoto: Exit, arhiva\nOvog petka tačno u podne će fanovi novosadskog festivala iz celog sveta svoju ulaznicu moći da kupe onlajn putem sajta www.exitfest.org, kao i na najvećim prodajnim mestima u mreži Gigs Tix širom Srbije.\nNajbrži fanovi festivala mogu da nabave prve i najpovoljnije ulaznice za Exit po poklon ceni od 5.990 dinara, što je ušteda od čak 60% u odnosu na njihov finalni iznos.\nEXIT festival će od 9. do 12. jula iduće godine na Petrovaradinskoj tvrđavi proslaviti 20 godina svog postojanja! Na preko 40 bina i zona festival će okupiti neke od najznačajnijih muzičkih zvezda današnjice, ali i nekoliko odabranih EXIT izvođača iz prethodne dve decenije, čiji su nastupi zauvek postali nerazdvojan deo istorije festivala. Organizatori još uvek kriju imena izvođača, a najavljuju da će ih obelodaniti uskoro.


FIBA ODREDILA DOMAĆINE POSLEDNJIH KVALIFIKACIONIH PROZORA! Srbija u Gruziji za plasman na Evropsko prvenstvo! - Košarka, Reprezentacija\nNajavljeno je da će grupa E, u kojoj su Srbija, Gruzija, Finska i Švajcarska, igrati u Tbilisiju u februarskim kvalifikacijama.\nIzabranici Igora Kokoškova za plasman na Evropsko prvenstvo igraće prvo protiv domaćina 19. februara, a dva dana kasnije sledi duel sa Švajcarskom. Srbija trenutno ima skor od dve pobede i dva poraza u grupi i nalazi se na drugom mestu iza Gruzije, koja se plasirala na Eurobasket.\nOstali FIBA baloni biće organizovani u Poljskoj (Glivice – grupa A), Rusiji (Perm – grupa B), Litvaniji (Vilnius – grupa C), Turskoj (Ankara – grupa D), Ukrajini (Kijev – grupa F), Crnoj Gori (Podgorica – grupa G) i Letoniji (Riga – grupa H).\nFIBAIgor KokoškovkošarkaKošarkaški savez Srbije\nPrethodna vest CRVENA ZVEZDA SINOĆ POSTAVILA JOŠ JEDAN REKORD! Nijedan srpski klub nije uspeo da to učini u grupnoj fazi Lige Evrope!\nSledeća vest ŠPANCI ‘RAZBILI’ EFES: Baskonija ubedljiva u Istanbulu!


Samozapošljavanje u Apatinu - Priliku dobilo 19 nezaposlenih - Somborski informativni portal - Agencija Soinfo\nSamozapošljavanje u Apatinu - Priliku dobilo 19 nezaposlenih\nJoš deset nezaposlenih lica dobilo je priliku da samostalno otpočne sopstveni biznis novcem lokalne samouprave, dok je devetoro nezaposlenih sa evidencije Nacionalne službe za zapošljavanje u Apatinu dobilo subvencije radi zapošljavanja kod privatnih preduzetnika.\nU velikoj sali Skupštine opštine ugovore su korisnicima uručili predsednica SO Apatin Nika Petrović i direktor NSZ filijala Sombor Sekula Tanjević.\nVrednost subvencija je 3,4 miliona dinara, od kojih je deo obezbedila i Nacionalna služba za zapošljavanje u Apatinu. Javni poziv za samozapošljavanje i nova zapošljavanja je deo opštinskog Akcionog plana zapošljavanja koji lokalna samouprava sprovodi zajedno sa NSZ. Podrška je namenjena za samozapošljavanje i za novo zapošljavanje nezaposlenih lica iz kategorije teže zapošljivih.\nU opštinskom Savetu za zapošljavanje istakli su da je opštinski poziv usledio posle republičkog i prokrajinskog oglasa, i da su subvencije dobili svi koji su se javili na konkurs. Na osnovu dostavljenih biznis-planova, novac je raspoređen radi otpočinjanja pravljenja nameštaja, otvaranja gipsarske radnje, proizvodnje kolača, izrade suvenira, molersko–farbarskih poslova... Kod novog zapošljavanja radna mesta našli su srednjoškolci pretežno u građevinskim preduzećima.\nViše iz ove kategorije « Ribolovac iz Apatina mislio da je upecao soma, a kada je izvukao ulov, počele su noge da mu se tresu (VIDEO)\tKraft festival u glavnoj apatinskoj ulici »


Obama predložio kandidata za Vrhovni sud SAD\nBarack Obama sa sudijom Merrickom Garlandom u dvorištu Bijele kuće 16. mart 2016 .\nAmerički predsjednik Barack Obama predložio je danas sudiju Merrcka Garlanda za upražnjeno mesto u Vrhovnom sudu, uprkos najavi republikanaca da će sprečiti da predsjednik u posljednjoj godini mandata odredi budući sastav tog suda.\nObama je predložio zamjenu za mjesto preminulog sudije Antonnina Scalie iako su republikanci, koji imaju većinu u Senatu, najavili da će u gornjem domu Kongresa spriječiti imenovanje i sačkati da bude izabran novi predsjednik SAD.\nGarland će u Vrhovni sud donijeti duh skromnost, integritet i neutralnost, rekao je Obama navodeći da je Garland široko poznat po stručnosti.\nObama je rekao da je Garland "jedan od najoštrijih američkih pravničkih umova" i da zaslužuje potvrdu u Senatu.\nGarland (63) je trenutno glavni sudija Žalbenog suda u okrugu Kolumbija. On je ušao u taj sud 1997. kada je dobio podršku članova obje partije, među kojima i sedam sadašnjih republikanskih senatora.\nObama je tražio od republikanaca u Senatu da omoguće saslušanje povodom imenovanja Garlanda, kao i da potvrde njegov izbor, navodeći da će odbijanje republikanaca da potvrde izbor Vrhovnog suda biti odricanje od ustavnih dužnosti Senata.\nObama je rekao da bi Vrhovni sud trebalo da bude iznad politike.


RTCG - Radio Televizija Crne Gore - Nacionalni javni servis :: Društvo :: "Od danas ne emitujemo programe RTS-a"\nTELEMACH SAOPŠTIO 22. 03. 2019. 16:37 >> 16:01 2\n"Od danas ne emitujemo programe RTS-a"\nGrađani u Crnoj Gori koji prate programe preko Total TV platforme i kablovskog operatora Telemach, od danas neće moći da gledaju programe Radio televizije Srbije (RTS), saopšteno je iz Telemacha.\nUnited Grupa, u okviru koje posluje i Telemach, kako se navodi, nije prihvatila visoke cijene koje je za korisnike u Crnoj Gori namijenio Telekom Srbija, a koji ima pravo da preprodaje program RTS-a zemljama u regionu.\n„Telekom Srbija stavio je tako zabranu na emitovanje programa RTS-a ukoliko operatori za svakog korisnika u Crnoj Gori ne plate iznos od jedan, odnosno 1,2 EUR mjesečno, što je čak deset puta više nego za korisnike u Hrvatskoj i Sloveniji i pet puta više nego za gledaoce RTS-a u BiH“, navodi se u saopštenju.\nIz Telemacha su ukazali da je to 20 puta više od cijena svih ostalih javnih servisa.\nKako su saopštili, nejasan je razlog zašto je gledaocima u Crnoj Gori ponuđena najviša cijena u regionu za programe RTS-a.\n„Čudi nas i što Telekom Srbije poredi RTS, srpski javni servis za koji su platili građani Srbije i čiji je sadržaj prirodno namijenjen prvenstveno građanima Srbije, sa kanalom Nova M koji je domaći komercijalni kanal sa nacionalnom frekvencijom i prvenstveno namijenjen građanima Crne Gore“, naveli su iz Telemacha.\nOni su naglasili da su emisije RTS-a često skremblovane u Crnoj Gori i gledaoci umjesto programa gledaju u zatamnjen ekran.\nPodsjećaju da su, želeći da gledaocima Telemacha omoguće najbolji program u Crnoj Gori, obezbijedili distribuciju kanala Nova M, za koji smatraju da ima "neuporedivo važniji sadržaj za gledaoce u našoj zemlji".\n„Osim što je otkupila prava za Euroligu u kojoj smo mogli da gledamo i Budućnost, Nova M ima i prava na prenos svih utakmica kvalifikacija za Evropsko prvenstvo u fudbalu u kojima nastupa i fudbalska reprezentacije Crne Gore, kao i prava na prenose svih utakmica fudbalske reprezentacije u okviru Lige nacija i prava prenosa kvalifikacija za Svjetsko prvenstvo 2022. u Kataru“, naveli su iz Telemacha.\nDonirali dječja igrališta u tri grada\n12. 02. 2015. 2


Karanovic & Partners objedinili aktuelne zakonodavne mere u vezi COVID-19\nOd izbijanja krize izazvane pandemijom virusa COVID-19, život većine ljudi se u potpunosti izmenio. Izmenile su se uobičajene rutine ljudi, poput svakodnevne kupovine, odlaska i rada na poslu, odlazak dece u vrtiće i škole.\nTrenutno, u mnogim delovima sveta granice su zatvorene, aerodromi, hoteli i kompanije zatvoreni, a škole otkazana. Ove predviđene mere kidaju socijalnu strukturu nekih društava i ruše mnoge privrede. Mnogo toga ostaje neizvesno, dok analitičari kažu da bi pandemija i mere koje se preduzimaju mogle trajno da promene načine na koje živimo i radimo u budućnosti.\nPrimetno je da izbijanje COVID-19 kontinuirano utiče na kompanije širom jugoistočne Evrope. Tom prilikom, vlasti kreiraju drastične mere kako bi zaustavile širenje epidemije i suzbile uticaj epidemije koronavirusa. Timovi iz Karanovic & Partners se trude da isprate promene i pruže uvid o tome kako se nositi sa trenutnom situacijom.\nKancelarija objavljuje uvide i analize ključnih mera koje su vlade u regionu uvele u borbi protiv širenja COVID-19. Tom prilikom, Višnja Filipović, menadžer komunikacija, izjavila je sledeće:\nOvo nije prva pandemija koja je zahvatila čovečanstvo, a svakako nije ni poslednja. Međutim, činjenica je da je svet suočen sa najdrastičnijim merama i odricanjima od ličnih sloboda, gledajući kroz prizmu širenja zarazne bolesti. Teško je reći šta će se dalje dešavati - do nas svakodnevno dolazi pregršt novih informacija o merama koje se preduzimaju u cilju suzbijanja zaraze, koje u hiperprodukciji i izuzetno brzom širenju informacija postaje sve teže i teže ispratiti. Nama u Karanovic & Partners je od suštinskog značaja da budemo upoznati sa tim merama do najsitnijih detalja. Sve ono što mi na dnevnom nivou pratimo smo probali da sistematizujemo i sumiramo na COVID-19 stranici na našem sajtu. Na njoj se nalazi pregled svih mera donetih u 7 jurisdikcija sa kojima sarađujemo, a koji može biti dragocen izvor informacija ne samo poslovnom svetu, već i građanima kojima je bitno da budu u toku sa donetim merama.\nZvaničan sajt sa sadržajem koji se ažurira na dnevnoj bazi možete pronaći ovde.


“Brisanje granica i prekid sukoba”\nFunkcioner Samostalne liberalne stranke Slobodan Petrović uputio je čestitke svim građanima Srbije povodom odluke Evropskog saveta o započinjanju pristupnih pregovora Srbije za članstvo u EU.\nU sapštenju dostavljenom KIM radiju navodi se da je značaj ove odluke veliki jer predstavlja važan korak Srbije ka članstvu u EU, uspostavljanju veće stabilnosti i bolje saradnje u čitavom regionu.\n“Ulazak u Evropu znači visoke životne standarde i brisanje granica, a što znači i brisanje konflikata koji su uticali na značajno pogoršanje kvaliteta života i opteretili živote mnogih generacija i na Kosovu. Rešavanje konflikata mirnim putem i izgradnja boljeg života je ono čemu Samostalna liberalna stranka teži čitavim svojim delovanjem i zato će, čak i kad je neshvaćena, nastaviti da se zalaže za prevazilaženje razlika i izgradnju stabilnog društva dostojnog evropske porodice”, ističe se u saopštenju.\nU saopštenju se takođe dodaje i da će SLS na evropskom putu tražiti najbolje načine za izgradnju boljeg i pravednijeg društva.


Dan online - Hronika: Nastavak 14. novembra - 2018-11-10\nHronika ODLOŽENO SUĐENJE OPTUŽENIMA ZA „DRŽAVNI UDAR” Nastavak 14. novembra\nZbog odsustva člana sudskog vijeća Dragice Vuković, suđenje optuženima za pokušaj terorizma na dan parlamentarnih izbora 2016. je odloženo. Naredno ročište zakazano je za 14. novembar. Pred vijećem sudije Suzane Mugoše sudi se ruskim državljanima Eduardu Šišmakovu i Vladimiru Popovu, kojima se sudi u odsustvu, kao i srpskim državljanima Nemanji Ristiću i Predragu Bogićeviću. Na optuženičkoj klupi su Bratislav Dikić, lideri Demokratskog fronta Milan Knežević i Andrija Mandić i Mandićev vozač Mihailo Čađenović. Optužnicom su obuhvaćeni i srpske državljanke Kristina Hristić i Branka Milić, koje se brane sa slobode, kao i njihovi sunarodnici Srboljub Đorđević, Dragan Maksić i Milan Dušić, koji su u pritvoru.VJ.D.


Druženje sa klijentima Agencije TEC u Mostaru\nU srijedu, 28. 10. 2015. Agencija TEC je organizirala druženje sa svojim sadašnjim ali i potencijalnim klijentima sa područja Hercegovine. Ovo je bila prilika da se, u ugodnoj atmosferi hotela Mepas u Mostaru, zahvalimo klijentima na saradnji a direktor TEC-a, Jasmin Baralija, prisutnima je predstavio novosti iz poslovanja Agencije te funkcionalnost i kvalitet informacija bon.ba baze. „Agencija TEC već osam godina radi na razvoju alata namijenjenih analizi finansijskih tržišta, razvijajući i bon.ba – najveću bazu privrednih subjekata u Bosni i Hercegovini. Cilj nam je bon.ba bude funkcionalan i praktičan alat za unaprjeđenje poslovanja svakog privrednog subjekta u državi a da nas naši klijenti prepoznaju kao kompaniju koja je posvećena unaprjeđenju svih segmenata poslovnog okruženja“, izjavio je gospodin Baralija.\nVođeni floskulom da je zadovoljan klijent najbolja reklama, sa zadovoljstvom smo slušali riječi hvale kojima su predstavnici naših klijenata, gospođa Monia Drežnjak iz kompanije „Guma M“ Mostar kao i gospodin Mate Hrkač iz kompanije „Mepas“ opisali bon.ba bazu prisutnima naglašavajući koliko im je ona korisna u svakodnevnom radu.\nPodnevno koktel druženje uveličala su i čuvena vrhunska vina našeg klijenta Podrumi Andrija, koja su zvanice ponijele kao podsjetnik na ovo lijepo druženje.


On je rekao da je meta napada bila patrola paravojne jedinice, ali da je vozilo povećalo brzinu, pa je eksplozija pogodila slučajne prolaznike.\nKan je rekao da se tri osobe nalaze u lokalnoj bolnici u kritičnom stanju, prenosi AP.\nOdgovornost za napad preuzela je pobunjenička grupa "Medžlis e Abrar", koja je ranije preuzimala odgovornost za slične napade.\nU bombaškim napadima na tri crkve i tri hotela u Šri Lanki poginulo je najmanje 156 ljudi, dok je više od 400 ranjeno. Na društvenim mrežama pojavili su se i prvi snimci sa lica mesta, koji prikazuju sav užas napada koji se desio na Uskrs, a koji se danas obeležava po Gregorijanskom kalendaru.


REAGOVANJA NA OSLOBAĐANJE HARADINAJA Ovo je poruka suda teroristima da neće odgovarati\nBlic , Tanjug , Beta\n27.04.2017. 10:22 > 14:32\nSvi političari u Srbiji osudli su danas odluku francuskog suda da ne izruči Ramuša Haradinaja Srbiji.\nLider građanske inicijative "Srbija, demokratija, pravda" Oliver Ivanović izjavio je da Srbi na Kosmetu nisu imali iluzije da će bivši lider terorističke OVK Ramuš Haradinaj biti izručen Srbiji i naglasio da je odluka o oslobađanju koju je donio Apelacioni sud u Kolmaru samo potvrdila nepovjerenje koje Srbi sa Kosova i Metohije imaju u međunarodnu pravdu.\n- Videli smo Haški tribunal kako deluje i zaključili da je to još jedna politička organizacija koja ima plašt pravde, ali da zapravo ne sudi po zakonu, već po nekakvim političkim instrukcijama koje su očigledno dolazile sve ove godine. Nemamo mi mnogo ambicija. Mi smo najveći skeptici da postoji međunarodna pravda - naglasio je Ivanović.\nOn je naveo da lično ima mnogo razloga da vjeruje da međunarodna pravda ne postoji.\n- Nemam ama baš nikakve veze sa zločinima koji mi se stavljaju na teret, a za njega evidentno postoje dokazi da je bio umešan. Kolika je Haradinajeva umešanost i koliki je stepen njegove krivice to utvrđuje samo sud. Međutim, od početka nisam imao iluziju da li će biti izručen Srbiji ili neće - rekao je Ivanović za Tanjug.\nPrema njegovim riječima, postojali su ozbiljne političke inicijative i pritisci da do izručenja Ramuša Haradinaja, koji je u Srbiji optužen za ratne zločine na Kosmetu ne dođe.\nDrecun: Ohrabrenje za ekstremiste\nPredsednik skupšinskog odbora za Kosovo i Metohiju Milovan Drecun smatra da je odluka francuskog suda kojom se odbija izručenje Ramuša Haradinaja Srbiji politička, a ne pravna, te da će kao takva ohrabriti ekstremiste među Albancima na KIM.\n- Uprkos neoborivim dokazima koje je Srbija podnela, sud je doneo oslobađajuću oduku. Evidentno je da je sve sa pravnog otišlo na politički teren i to je krajnje neprihvatljivo, nije dobro i potpuno je pogrešna odluka - rekao je Drecun Tanjugu.\nOn kaže da se Francuska na ovaj način svrstala u red onih država koje diskriminišu žrtve kada su u pitanju sukobi na KiM i onih koji selektivno prilaze kažnjavanju počinilaca najtežih ratnih zločina.\n- Sem toga mislim da će ova odluka imati veoma negativan uticaj na događaje na samom KiM zato što će ohrabriti ekstremiste među Albancima da sprovode dodatno nasilje nad Srbima - naveo je Drecun.\n- Oni Haradinaja slave kao heroja i time šalju jasnu poruku Srbima da nisu dobrodošli na Kosmetu i time se zatvara put ka izgradnji jednog stabilnog procesa pomirenja Srba i Albanaca - smtra Drecun.\nOn je dodao da mu se čini da je cela priča oko Haradinaja "dobro smišljena politička igra između onih koji su bili na čelu terorističke OVK, a prevashodno Tačija i Haradinaja".\nNapominjući da je upozoravao da postoji opasnost od ovakvog scenarija, Drecun smatra da će Haradinaj sada biti neka vrsta nacionalnog heroja.\nŠešelj: Ovo je upozorenje Beogradu\nFoto: M. Jović / RAS Srbija\nPredsednik Srpske radikalne stranke (SRS) Vojislav Šešelj poručio je da je oslobađanje Ramuša Haradinaja u Francuskoj jedno od posljednjih upozorenja vlastima u Beogradu da treba da preispitaju svoju politiku učlanjivanja u EU jer Srbija tamo, kako je rekao, nema prijatelje, niti iskrene saradnike.\n- Treba reći Evropi da, ako hoće, možemo da sarađujemo na ravnopravnim osnovama, ali u EU ne treba da se učlanjujemo jer nemamo šta tamo da tražimo - rekao je lider SRS.\nŠešelj je istakao da su srpski radikali od početka znali da je smisao hapšenja Haradinaja bilo poigravanje sa Beogradom sa jedne strane, a sa druge strane nastojanje da Haradinaj među kosovskim Albancima dobije što veću popularnost pred predstojeće izbore, prenose beogradski mediji.\nPalma: Haradinaj je zločinac\nDanašnja odluka suda u Francuskoj je još jedna u nizu političkih, a ne pravnih odluka, kao što je bio slučaj i u Haškom tribunalu, izjavio je predsednik Jedinstvene Srbije, Dragan Marković Palma, povodom oslobađajuće odluke lidera Alijanse za budućnost Kosova.\n- Više nema sumnje da međunarodni sudovi postoje samo za Srbe, a posebno Haški tribunal, koji je sudio samo onima koji su branili Srbe i branili svoju zemlju, a oslobađali zločince poput Nasera Orića, Ramuša Haradinaja, Fatmira Ljimaja, Ante Gotovine - rekao je Marković.\nOn je rekao da nije slučajno što Albanci na jugu Srbije i njihov vođa, Jonuz Musliju, kažu da im je predsednik Edi Rama, a ne Aleksandar Vučić. Musliju je dobio zeleno svetlo od međunarodnme zajednice za to što je izgovorio sa napisanim tekstom, objasnio je Marković i upitao, kako bi se Francuzi osećali da neko kod njih kaže da mu predsednik nije Oland nego predsednik neke druge države.\n- Ramuš je komandovao za vreme terorističkih akcija OVK operativnom zonom "Metohija", gde su se dešavali najstrašniji zločini nad Srbima, Romima i Albancima. Ramuš Haradinaj je komandovao masakrom u Radonjićkom jezeru i kidnapovanjima i ubistvima. Mnoga ubistva je i sam priznao u svojoj knjizi - rekao je predsednik Jedinstvene Srbije.\nOn podseća da još jedno puštanje na slobodu zločinca Ramuša Haradinaja nam govori šta možemo očekivati od Specijalnog suda za ratne zločine pripadnika OVK.\n- I tu ćemo dobiti političke odluke i biće osuđeno nekoliko portira, a nijedan albanski zločinac koji je komandovao teorističkim akcijama - rekao je Marković i pozvao međunarodnu zajednicu da se vrati pravdi.\nSNP:Odluka suda poruka teroristima da neće odgovarati\nNenad Popović, predsednik SNP\nSrpska narodna partija ocenjuje da odluka suda u Kolmaru da ne isporuči Ramuša Haradinaja Srbiji predstavlja poruku svim teroristima na KiM da slobodno mogu da progone i ubijaju Srbe, jer za to nikada neće odgovarati.\nSNP očekuje da Vlada Srbije uputi najoštriji protest francuskoj Vladi i da zaustavi dalji proces evropskih integracija.\n"Ovakav stav francuskih vlasti predstavlja duboko nepoštovanje Srbije i njenih institucija, ali i nepoštovanje svih srpskih žrtava teroriste Ramuša Haradinaja", poručuju u toj stranci.\nSNP je najoštrije osudila odluku suda u Kolmaru ističući da ta odluka predstavlja podstrek daljem ugrožavanju bezbednosti Srba u južnoj pokrajini.\nI pored brojnih materijalnih dokaza da je Ramuš Haradinaj naređivao i lično izvršavao najteže zločine protiv srpskih civila, sud u Kolmaru doneo je odluku da Haradinaja ne isporuči Srbiji, konstatuje SNP.\nPopov: Francuska "delegirala" slučaj Sudu za OVK\nDirektor Centra za regionalizam Aleksandar Popov kaže da je odluka suda u Kolmaru o neizručenju Ramuša Haradinaja Srbiji politička i da Francuska nije htela da ulazi u odnose između Srbije i Kosova, te je slučaj praktično "delegirala" Sudu za OVK.\nPopov je u izjavi Tanjugu rekao da ne smatra da bi ta odluka mogla da utiče na izglede da se Haradinaju ne sudi pred specijalnim sudom za OVK, te dodaje da je francuski sud time što nije obrazložio odluku zapravo pokazao da ne želi da ulazi u detalje.\nHaradinaj je, dodaje, sigurno jedan od onih koji bi se mogli naći pred sudom za OVK.\nFrancuska, kaže, očigledno, nije želela da preuzima teret na svoja leđa, jer je, kao i većina zemalja EU, priznala Kosovo, ali i zbog toga što je formiran sud za OVK, kojem to pitanje može da bude "delegirano".\n- U takvoj situaciji nisu želeli da oni budu ti koji će jednog od ključnih političkih aktera na kosovskoj sceni da izruče Srbiji, jer bi to onda izazvalo daleko veće sporove - rekao je Popov.\nPopov kaže da je za njega daleko problematičnija odluka Haškog tribunala i ponašanje tužiteljke Karle del Ponte, koja je dozvoljavala Haradinaju da se brani sa slobode, politički deluje i utiče na svedoke, što je, dodaje, značajno uticalo i na oslobađajuću odluku.\nKad je reč o odnosima Beograda i Prištine i eventualnom uticaju na pregovore, Popov misli da je neizručenje Haradinaja "samo jedna epizoda u priči koja će potrajati možda nedelju dana" i tokom koje će biti razmenjene oštre reči između Beograda i Prištine.\nIstiče da su pregovori u ozbiljnoj krizi pre svega zbog toga što nije formirana Zajednica srpskih opština, te da je suština u tome što ne postoji politička volja u Prištini da se neke stvari urade.\nPopov ne misli ni da će neizručenje Haradinaja značajnije uticati na zaoštravanje odnosa Beograda i Prištine, niti da će imati šire implikacije na region.\nJedino, navodi, može pokrenuti priču o univerzalnoj jurisdikciji, koju Hrvatska osporava Srbiji kad je reč o ratnim zločinima.\nUdruženje porodica kidnapovanih i ubijenih na КiM: Pogodila nas je odluka suda\nUdruženje porodica kidnapovanih i ubijenih na Kosovu i Metohiji saopštilo je da je pogođeno odlukom suda u Kolmaru i ocenilo da je taj sud oslobađajući danas nekadašnjeg lidera OVK Ramuša Haradinaja uradio isto što je ranije uradio Apelacioni sud u Beogradu koji je oslobodio pripadnike "Gnjilanske grupe".\nDodaje se i da sada, kao ni tada, "niko neće organizovati demonstracije i stati uz porodice kidnapovanih i ubijenih civila, vojnika i policajaca na Кosovu i Metohiji, koje se same bore za istinu i pravdu za svoje žrtve i sami se bore da sačuvaju ono što im je sveto - Srpski zid plača ispred Doma Narodne skupštine u Beogradu.\nKandić: Srbija ponovo kompromitovana\nOsnivač Fonda za humanitarno pravo Nataša Kandić izjavila je danas da je odluka francuskog suda da oslobodi Ramuša Haradinaju očekivana i da je Srbija dokaze protiv jednog od bivših komandanata OVK trebalo da dostavi Specijalnom sudu za ratne zločine OVK na Kosovu.\nNataša Kandić je rekla da je odluka suda u Kolmaru očekivana ako se imaju u vidu i postupanja pravosudnih instanci u vezi zahteva Srbije za izručenje Ejupa Ganića i Jovana Divjaka.\n- Ovako je Srbija ponovo kompromitovana. Politici koja se zasniva na vrednostima koji ne mogu da dovedu do poštovanja ljudskih prava niti boljih odnosa u regionu, niti da doprinosu poverenju, neko mora da kaže da prestane - rekla je ona.\nAntonijević: Dokaze sad predati Sudu za OVK\nDirektor Komiteta za ljudska prava Milan Antonijević smatra da oslobađanje Ramuša Haradinaja nije iznenađujuća odluka, i očekuje da se dokazi koji su predati Francuskom sudu sada predaju specijalnom tužiocu za zločine OVK na Kosovu i Metohiji.\n- Verujem da će to biti put Srbije da na taj način dođemo do istine i same presude - rekao je Antonijević.\nAntonijević polaže nadu da srpsko tužilaštvo za ratne zločine radi na tome da kontaktira sa Specijalnim sudom za zločine OVK, ako to već nije uradilo, "jer je to jedan od načina na koji bi se ovo pitanje moglo naći i pred nekim međunarodnim tribunalom".\nOn ističe da bi jedan od argumenata francuskog suda mogao biti to što Srbija nije izabrala specijalnog tužioca za ratne zločine.\nKomentarišući odluku Suda u Kolmaru da odbije zahtev Srbije za izručenje Ramuša Haradinaja, Antonijević je rekao da bi izbor tužioca za ratne zločine pokazao da sudjenje Haradinaju u Srbiji može teći bez poteškoća.\n- Na taj način bi se pokazalo da bi samo suđenje Ramušu Haradinaju u Srbiji moglo biti bez opstrukcija, tako da verujem da je ta činjenica doprinela da se ima ovakav ishod - istakao je.\nTreba napomenuti i sve što se dešavalo pred Haškim tribunalom, kaže Antonijević, gde Tribunal, prema njegovoj oceni nije došao do presude koja bi utvrdila zločine, već je zbog mnogo propusta u zaštiti svedoka došlo do toga da presuda bude oslobađajuća.\nJoksimović: Haradinaju i dalje može da sudi sud na Kosovu\nPredsednica Centra za spoljnu politiku Aleksandra Joksimović izjavila je da posle odluke suda u Francuskoj još postoji mogućnost da Ramušu Haradinaju sudi Specijalni sud na Kosovu, odnosno instanca koja može biti veoma relavantna za sve ono što se na Kosovu dešavalo u periodima krize i konflikata.\nOna je navela da "nas svaka odluka koja ima veze sa prošlošću vraća u bolne trenutke i izaziva određenu vrstu podizanja tenzija, ali ističe da je u ovakvim trenucima uvek važno okrenuti se budućnosti".\nJoksimović je podvukla da je za Beograd i Prištinu od ključne važnosti da se dijalog nastavi, te da normalizacija odnosa ostane prioritet i da se nastave koraci ka evropskim intregracijama.\nKada je reč o evropskim integracijama, Joksimović je dodala da je u ovom trentuku lopta u prištinskom dvorištu s obzirom na zahteve da se oformi ZSO što je, kaže, jedan od preduslova izmedju ostalog i za viznu liberalizaciju Prištine sa EU.\nTa odluka suda u Francuskoj, kaže Đukanović, suštinski ne bi trebalo dugoročno da utiče na odnose na Zapadnom Balkanu.\nLDP: Odluka suda o Haradinaju ne sme biti izgovor za prekid dijaloga Beograda i Prištine\nPredsednik Liberalno demokratske partije (LDP) Čedomir Jovanović ocenio je danas da odluka Apelacionog suda u Francuskoj o puštanju Ramuša Haradinaja na slobodu "očekivana", ali i da "ne sme biti izgovor" za eventualni prekid dijaloga Beograda i Prištine.\nJovanović je u saopštenju naveo da bi eventualni prekid razgovora predstavnika Beograda i Prištine "doveo u opasnost celo kosovsko društvo i sve gradjane Srbije, pošto se nalazimo u periodu konstantnog podizanja tenzija i pretnjama novih ratova i sukoba".\n"Sami smo sebe doveli u poziciju da drugi rešavaju naše probleme, pa je tako i sada Francuska procenjivala koja će odluka biti manje štetna, da li ona koja će pratiti našu ljutnju i osećaj velike nepravde ili bes kosovskih Albanaca koji koji bi nastao u slučaju izručenja Haradinaja Srbiji", naveo je lider LDP-a.\nJovanović je dodao da bi srpsko Tužilaštvo za ratne zločine trebalo da preda sve dokaze o zločinima Ramuša Haradinaja specijalnom tužiocu za ratne zločine OVK na Kosovu, čime bi, kako je naveo, "stvarno zaštitilo porodice svih žrtava rata na tom prostoru i pružilo im bar malo pravde posle razočarenja koje su danas osetili".\nVeselji: Koalicija s Haradinajem opstaje do kraja mandata\nMaher za balkanske prilike i situaciju u Jugoistočnoj Evropi, specijalista za sklapanje sporazuma, iskusne karijerne diplomate - ovo su samo neki od "ukrasa" koje u svojoj biografiji nose novi ambasadori četiri najveće svetske sile koji dolaze u Srbiju.\nNeke je iznenadio, neki su očekivali, a neki su razvnodušni - u ovom okviru kreću se reakcije na jučerašnju odluku lidera PSG Saše Jankovića da se povuče i sa mesta predsednika Pokreta, građanskog bloka 381 i iz aktivnog političkog života.\nOd septembra smanjeno prisustvo zvaničnika Velike Britanije na sastancima\nPresretnut čamac sa 33 migranta kod Kipra


Narodna stranka: Vlast Nacrtom zakona o utvrđivanju porekla imovine pokušava da "legalizuje krađu" - Infobrif\nNarodna stranka: Vlast Nacrtom zakona o utvrđivanju porekla imovine pokušava da „legalizuje krađu“\nObjavljeno 4.06.2019. u 17:36\nGeneralni sekretar Narodne stranke Stefan Jovanović izjavio je danas da vlast Nacrtom zakona o utvrđivanju porekla imovine pokušava da „legalizuje krađu“, jer ne propisuje oduzimanje nelegalno stečene imovine, nego plaćanje poreza od 70 odsto na imovinu čije poreklo nije moguće utvrditi.\n„To znači da bi neki ministar ili funkcioner koji je zloupotrebama uzeo 100 miliona dinara ili evra sada trebalo da vrati 70 miliona, a da mu ostane 30 miliona. Tako bi deo ukradenog vratio, a deo zadržao. Ne sme se dozvoliti legalizacija opljačkanog plena tako što bi se na ukradeno platio porez“, rekao je Jovanović za televiziju Naša.\nJovanović je istakao da se mora uvesti nulta tolerancija na korupciju, a ne da država predlaže zakone i mehanizme za legalizaciju nelegalno stečene imovine.\n„Mora se jednom preseći i utvrditi ko se obogatio legalno, a ko na narodnoj grbači“, rekao je Jovanović.\nJovanović je dodao da su Rumunija i Gruzija primeri uspešne borbe protiv korupcije.\n„Jedan od najmoćnijih političara u Rumuniji, Liviu Dragnea, nedavno je pravosnažno osuđen na tri i po godine zatvora zbog zloupotreba. Rumunska specijalna tužiteljka za korupciju je procesuirala desetine ministara i političara koji su se obogatili zloupotrebama“, rekao je Jovanović.\nJovanović je odbacio tvrdnju da je „korupcija deo mentaliteta“ i istakao da se korupcija može pobediti ako je borba protiv nje sistemska i ako na njenom suzbijanju rade „čestiti ljudi dobrih namera“.\n„Narodna stranka se zalaže za uspostavljanje sistema za borbu protiv korupcije koji podrazumeva uvođenje institucije specijalnog tužioca za visoku korupciju. Zalažemo se i da zakonom o ispitivanju porekla imovine budu obuhvaćeni svi funkcioneri od uspostavljanja višestranačja 1990. godine do danas“, rekao je Jovanović.\nNacrt zakona o utvrđivanju porekla imovineNarodna strankaPorez\nSaopšteno u kojim sve gradovima širom Srbije će biti održani protesti 8. juna\nVanredna situacija proglašena i u Rači\nNarodna stranka zahteva hitnu reakciju tužilaštva zbog Šešeljevog napada na Sandu…


Joe Biden ponovio da Srbija treba priznati Kosovo – RTV BPK\nJoe Biden ponovio da Srbija treba priznati Kosovo\n17. Februara 2021.\tSvijet\nPredsjednik SAD-a Joe Biden u čestitki v. d. predsednice Kosova Vjosi Osmani čestitao je 13. godišnjicu proglašenja nezavisnosti i naglasio kako sveobuhvatni sporazum o normalizaciji odnosa između Kosova i Srbije treba da sadrži međusobno priznanje.\n“Mi jedva čekamo da radimo s budućom vladom da bismo vodili Kosovo naprijed na njenom evropskom putu. Ima mnogo poslova koje treba uraditi, uključujući sveobuhvatni sporazum o normalizaciji odnosa sa Srbijom, koji u centru ima međusobno priznanje, čime će ojačati vladavina zakona, suočavanje s globalnom pandemijom koronavirusa i poticaj ekonomskog rasta koji omogućava prosperitetnu budućnost za sve građane Kosova”, kaže se u čestitki.\nTakođer se ističe da veze između naroda SAD-a i Kosova ostaju čvrste, zasnovane na zajedničkom opredjeljenju za razvoj Kosova i održivost kao suverene, nezavisne, multietničke i demokratske zemlje, prenosi beogradski Danas.\n“Sjedinjene Američke Države ostaju posvećeni partner i prijatelj Kosova u tim naporima. Za mene lično Kosovo nastavlja zauzimati posebno mjesto za porodicu Biden, u znak poštovanja za vrijeme kada je moj sin pokojni Bo Biden radio na osiguravanju mira, pravde i pravne države za sve građane Kosova”, kaže se u čestitki američkog predsednika.\nBiden je sličnu poruku poslao nedavno čestitajući srbijanskom predsjedniku Aleksandru Vučiću Dan državnosti.